title: Eemeli Parras

text: Ensimmäisen maailmansodan vuosina Parras joutui viranomaisten pidättämäksi sodanvastaisen toimintansa vuoksi. Hän johti myös 1914–1915 käytyä kaivosmiesten lakkoa.


title: Eemeli Parras

text: Vuonna 1919 Parras liittyi vastaperustettuun Amerikan kommunistiseen puolueeseen. Hän jatkoi toimittajantyötä Astoriassa Oregonissa ilmestyneessä "Toveri"-lehdessä ja toimi puolueen agitaattorina. Vuonna 1932 Parras karkotettiin Yhdysvalloista poliittisen toimintansa takia ja hän muutti Neuvostoliittoon asettuen asumaan Petroskoihin. Parras työskenteli kustannusliike Kirjassa kaunokirjallisuuden toimittajana ja hän pääsi 1934 Neuvostoliiton kirjailijaliiton jäseneksi.


title: Eemeli Parras

text: Parras joutui Stalinin puhdistusten uhriksi ja hän kuoli pakkotyöleirillä Arkangelin alueella vuonna 1939.


title: Mikko Kärkkäinen

text: Mikko Kärkkäinen (s. 1980) on suomalainen mailapelaaja. Hän on voittanut viisi kertaa racketlonin maailmanmestaruuden.


title: Mikko Kärkkäinen

text: Kärkkäinen ryhtyi pelaamaan tennistä 8-vuotiaana ja pöytätennistä 10-vuotiaana. Sulkapallo tuli hänen ohjelmaansa 1999 ja squash pari vuotta myöhemmin. Racketloniin hän siirtyi tennisvalmentajansa Ari Suikkasen neuvosta; tämä oli mailapelien neliottelun pioneereja Suomessa ja voitti kahdesti SM-kultaa.


title: Mikko Kärkkäinen

text: Suomalaiselle Mikko Kärkkäinen on hävinnyt racketlonissa viimeksi 2001. Tuoreimman maailmanmestaruutensa hän saavutti joulukuussa 2008 Rotterdamissa, jossa hän voitti ruotsalaisen Magnus Eliassonin.


title: Mikko Kärkkäinen

text: Koulutukseltaan Kärkkäinen on diplomi-insinööri.


title: Purokerttuli

text: Purokerttuli ("Parkesia motacilla") on Yhdysvalloissa tavattava kerttuleiden heimoon kuuluva varpuslintu.


title: Purokerttuli

text: Kooltaan purokerttuli on noin 14 cm pitkä. Ulkonäöltään laji on rastasmainen. Purokerttulin selkä on väriltään ruskea, vatsa valkoinen ruskein pystyviiruin. Päässä on valkoinen silmäkulmajuova. Purokerttulin nokka on tumma ja ohut. Koivet ovat väriltään vaaleanpunaiset. Sukupuolet eivät eroa toisistaan ulkonäön perusteella. Nuoret yksilöt muistuttavat aikuisia lintuja, mutta eroavat tietyiltä höyhenpuvun yksityiskohdiltaan. Purokerttuli muistuttaa rantakerttulia ("Seiurus noveboracensis"), mutta on tätä suurikokoisempi ja vatsastaan ja sivuiltaan valkeampi. Maassa kävellessään lintu keikuttaa jatkuvasti pyrstöään.


title: Purokerttuli

text: Lajia tavataan pesimäaikoina Minnesotan, Mainen, Texasin ja Floridan osavaltioissa. Talveksi laji muuttaa Meksikoon, Etelä-Amerikan pohjoisosiin ja Karibialle. Purokerttulit elävät pääasiassa lehtimetsissä nopeasti virtaavien sorapohjaisten purojen lähettyvillä. Harvemmin lajia tavataan sypressejä kasvavilla suomailla. Talvehtimisalueilla lajia voidaan tavata myös puutarhoissa, jos lähistöllä on vettä.


title: Purokerttuli

text: Purokerttulipopulaation kanta on vakaa, mutta huomattavasti pienempi kuin aikaisemmin. Tämä johtuu pääasiassa elinympäristön vähenemisestä.


title: Purokerttuli

text: Koiraspurokerttulit aloittavat laulunsa varhain saapuessaan pesimispaikoille. Kamppailut reviireistä ja parhaista lisääntymispaikoista voivat olla rajujakin. Pesän rakentaminen aloitetaan lehtien puhkeamisen aikaan. Suosittuja pesäpaikkoja ovat kaatuneiden puiden kolot ja halkeamat. Pesä sijaitsee usein purojen läheisyydessä. Pesä rakennetaan mudasta, lehdistä ja kasvinosista. Naaras munii yleensä noin viisi munaa, jotka ovat kermanvalkeita punaruskein pilkuin.


title: Purokerttuli

text: Ravintonaan laji käyttää pääasiassa hyönteisiä, joita se pyydystää niin vedestä kuin ilmastakin. Lisäksi laji voi syödä nilviäisiä ja pieniä kaloja.


title: Allomorfi

text: Allomorfilla tarkoitetaan kielitieteessä saman morfeemin muunnelmia. Esimerkiksi suomen kielessä sisäsijamuoto inessiivillä on kaksi allomorfia, jotka ovat täydennysjakaumassa. Takavokaaliset sanat saavat päätteen -ssa ja etuvokaaliset päätteen -ssä.


title: Williams FW31

text: Williams FW31 on Formula 1 -auto, jota Williams -talli käytti kaudella 2009. Auto julkistettiin 19. tammikuuta 2009. Väritykseltään auto oli tummansininen ja elektroniikkayhtiö Philips toimi pääsponsorina.


title: Williams FW31

text: FW31-autossa oli edeltäjäänsä, FW30:een verrattuna kapeampi takasiipi ja leveämpi etusiipi. Autossa käytettiin lisäksi sliksi-renkaita eli sileitä renkaita. Nämä muutokset johtuivat lähinnä FIA:n sääntömuutoksista.


title: Williams FW31

text: Autolla kilpailivat Nico Rosberg ja Kazuki Nakajima.


title: Täydennysjakauma

text: Täydennysjakaumalla eli komplementaarisella distribuutiolla tarkoitetaan kielitieteessä sitä, että morfeemin muunnelmat eli allomorfit ovat ainoat mahdolliset kyseisessä tilanteessa. Esimerkiksi ablatiivissa allomorfit ovat täydennysjakaumassa, koska takavokaaliin loppuvat sanat saavat päätteen -lta ja etuvokaaleihin loppuvat päätteen -ltä. Ne ovat siis ainoat mahdolliset allomorfit.


title: Vaarallisilla vesillä

text: Vaarallisilla vesillä (myös nimellä Hengenvaarallinen saalis) on yhdysvaltalainen televisiodokumenttisarja. Sarjaa esitetään Discovery Channel -kanavalla. Sarja kertoo tapahtumista ravustusaluksilla, jotka pyytävät kuningasrapuja ja lumitaskurapuja Beringinmerellä Alaskassa. Sarjan nimi johtuu suuresta vammautumisen tai kuoleman riskistä, joka uhkaa laivojen miehistöjä.


title: Vaarallisilla vesillä

text: Sarjassa seurataan kahdeksasta kymmeneen ravustusalusta ja niiden miehistöjä ravustuskausien läpi. Lokakuussa laivat pyytävät kuningasrapua ja tammikuussa lumitaskurapua. Sarjassa painotetaan ammatin vaarallisuutta miehistöjä kohtaan – myös Discovery Channelin -kuvausryhmät joutuvat vaaraan heidän kuvatessaan laivojen kansilla.


title: Vaarallisilla vesillä

text: Sarjassa esiintyvät näkyvästi miehistöjen lisäksi laivojen kapteenit, joiden suhteita miehistöön ja muiden laivojen kapteeneihin korostetaan. Usein laivoilla on mukana "märkäkorvia" (), joiden edesottamuksia haastavassa työympäristössä seurataan. Tavallisiin teemoihin kuuluu myös perhesiteet (esimerkiksi Hansenin veljekset "Northwesternillä", tai Phil Harris ja hänen kaksi poikaansa "Cornelia Mariella") ja märkäkorvien loppuunpalaminen Beringinmerellä.


title: Vaarallisilla vesillä

text: Koska kuningasravustus Alaskassa on yksi maailman vaarallisimmista ammateista, Yhdysvaltain rannikkovartioston pelastushelikopteri ja -henkilöstö ovat usein esillä sarjassa. He tyypillisesti pelastavat veden varaan joutuneita miehistönjäseniä ja evakuoivat sairastuneita ravustajia laivoilta. Discovery Channelin kuvaaja on myös mukana rannikkovartioston tehtävissä.


title: Vaarallisilla vesillä

text: Sarjan tunnusmusiikkina on "Wanted Dead or Alive" Bon Jovin esittämänä.


title: Vaarallisilla vesillä

text: Sarjaa juontaa Pohjois-Amerikassa Mike Rowe ja Euroopassa Bill Petrie.


title: Vaarallisilla vesillä

text: Sarjaa kuvataan useissa eri laivoissa, joista osa vaihtuu tuotantokausien välissä.


title: Vaarallisilla vesillä

text: Tällä hetkellä on meneillään 12. tuotantokausi (2016).


title: Vaarallisilla vesillä

text: Hengenvaarallinen saalis sai neljä "Primetime Emmy" -ehdokkuutta vuodelle 2007. Sarja itse sai ehdokkuuden kategoriaan Paras tosi-tv-ohjelma; 3. tuotantokauden jakso "The Unforgiving Sea" sai kolme ehdokkuutta.


title: Hämeenkyrön Urheiluautoilijat

text:
Häm-UA (Hämeenkyrön urheiluautoilijat) on suomalainen autourheiluseura Hämeenkyröstä. HämUA:n erityistoimintaa ovat ralli, rallicross ja jokamiesluokka. Tunnetuimpia seuran kannattajia ovat mm. Jari Lamminsivu ja Aki Karttunen.
Häm-UA:lla on myös nuorisotiimi, jonka toimintana on pääasiassa karting.


title: Tony Thompson (nyrkkeilijä)

text: Tony Thompson (s. 18. lokakuuta 1971 Washington) on yhdysvaltalainen raskaansarjan nyrkkeilijä. Thompson debytoi vuonna 2000 otellen viidesti. Thompson voitti otteluista neljä mutta hävisi viidennessä itseään hieman kokeneemmalle Eric Kirklandille tuomariäänin nelieräisessä kamppailussa.


title: Tony Thompson (nyrkkeilijä)

text: Tappiosta toivuttuaan Thompson jatkoi uraansa. Vastustajien taso koheni hitaasti ja vuonna 2006 sitkeä työ palkittiin tasokkaammilla otteluilla. Vuonna 2006 Thompson voitti kaikin tuomariäänin Dominick Guinnin täydet erät kestäneessä kamppailussa. Vuonna 2007 Thompson voitti kaikin tuomariäänin Timor Ibragimovin ja tyrmäsi WBO-liiton haastajaottelussa Luan Krasniqin. Tämän jälkeen Thompson raivasi tieltään heikon Cliff Couserin pitäen tämän jälkeen lähes vuoden ottelutauon. Vuonna 2008 Thompson pääsi WBO-liiton titteliotteluun ukrainalaista Volodymyr Klytškoa vastaan. Thompson hallitsi ottelun alkua ja sai kokoisensa Klytškon ajoittain pahoihin vaikeuksiin mutta romahti henkisesti ottelun edetessä pidemmälle ja tuli tyrmätyksi näyttävästi 11. erässä.


title: Australian Grand Prix 2009

text: Australian Grand Prix 2009 (virallisesti 2009 Formula 1 ING Australian Grand Prix) oli Formula 1 -kauden ensimmäinen osakilpailu, joka ajettiin 29. maaliskuuta Albert Parkin radalla Australiassa. Kilpailu oli ensimmäinen uudelle Brawn-tallille.


title: Australian Grand Prix 2009

text: Edellisvuoden voittaja oli hallitseva maailmanmestari Lewis Hamilton. Kahtena aiempana kautena Australian avausosakilpailun voittaja on voittanut myös saman kauden maailmanmestaruuden.


title: Australian Grand Prix 2009

text: Brawn GP:n kuljettajat hallitsivat täysin kauden ensimmäisiä aika-ajoja. Tulokastallin Jenson Button ajoi paalupaikan ja toinen kuljettaja Rubens Barrichello oli toinen. Kolmanneneksi nopein oli Sebastian Vettel. Robert Kubica lähti neljännestä ruudusta ja Nico Rosberg viidennestä. Hallitsevalla mestarilla Lewis Hamiltonilla hajosi ensimmäisen ajojakson jälkeen vaihdelaatikko ja hän jäi vasta viidenneksitoista. Autoon jouduttiin myös vaihtamaan uusi vaihdelaatikko ja Hamiltonin sijoitus laski viisi pykälää viimeiseksi. Hän, ja muut kuljettajat nousivat kuitenkin vielä kaksi pykälää, sillä molemmat Toyotat hylättiin aika-ajojen jälkeen, koska niissä todettiin olevan taipuva takasiipi. Williams-talli teki aika-ajojen päätyttyä protestin Ferrarin ja Red Bullin autoista, mutta veti protestinsa pois vedoten urheilullisuuteen, ennen kuin tuomaristo ehti käsitellä sitä.


title: Australian Grand Prix 2009

text: Kilpailuun paalulta lähti Brawn GP:n kuljettajakaksikko ja kolmannesta ruudusta Sebastian Vettel. Button sai alussa hyvän startin ja meni heti omia menojaan perässään Vettel. Aika-ajossa diskatut Toyotat lähtivät varikolta. Barrichello sai kakkosruudusta huonon startin pudoten seitsemännelle sijalle. Ensimmäisen mutkan kolarissa Heikki Kovalainen osui Rubens Barrichellon perään ja hänen autonsa osui Mark Webberin autoon, joka pyörähti Kovalaisen eteen ja suomalainen osui vielä Red Bull -autoon. Kovalainen joutui keskeyttämään vasemman puolen eturipustusten rikkouduttua. Kilpailun alun jälkeen kovemmat renkaat osoittautuivat paremmiksi ja kaikki pehmeillä renkailla liikkeellä olijat tulivat vaihtamaan ne varikolle melko aikaisessa vaiheessa.


title: Australian Grand Prix 2009

text: Ensimmäinen turva-auto saatiin radalle kun Williamsin Kazuki Nakajima ajoi reunakiveyksen päältä, minkä jälkeen auto lähti käsistä ja törmäsi keula edellä päin seinää. Renault'n Nelson Piquet Jr. pyörähti Nakajiman aiheuttaman turva-autotilanteen jälkeisessä uusintalähdössä hiekalle.


title: Australian Grand Prix 2009

text: Ferrarin Felipe Massa joutui keskeyttämään kilpailun tekniseen vikaan ja Kimi Räikkösen kisa meni mönkään, kun hän pyörähti ja törmäsi seinään 43. kierroksella. Räikkösellä olisi ollut ilman törmäilyään erinomainen mahdollisuus palkintopallisijoitukseen, sillä hän oli siinä tilanteessa jo tehnyt suunnitellut renkaidenvaihtonsa, kun taas monilla hänen edellään olleilla oli varikkokäynti vielä tekemättä. Räikkönen pystyi jatkamaan ajamistaan vielä törmäilynsä jälkeen, mutta etusiivenvaihdosta aiheutunut ylimääräinen varikkokäynti pudotti Kimin 16. sijalle. Räikkönen jätti kisan kesken toiseksi viimeisellä kierroksella tasauspyörästön vian vuoksi.


title: Australian Grand Prix 2009

text: Williamsin Nico Rosberg oli jahtaamassa hyvää sijoitusta, kunnes hänen vauhtinsa hidastui loppukierroksilla renkaiden kulumisen vuoksi ja sijoitus putosi kuudenneksi. Rosberg sai nimiinsä kilpailun nopeimman kierrosajan.


title: Australian Grand Prix 2009

text: Kilpailun loppu sisälsi dramatiikkaa ja toisen turva-auton. BMW Sauberin Robert Kubica löysi loppukierroksilla kovemman rengasseoksen ansiosta huiman vauhdin. Hän oli ottamassa kiinni pehmeillä renkailla ajanutta Buttonia, kunnes ohitustilanne toisena olleesta Red Bullin Sebastian Vettelistä johti kolarointiin. Kubica oli jo puoliksi Vettelin edellä, kun Vettel käänsi etusiipensä Kubican takarenkaaseen. Sekä Kubica että Vettel suistuivat kolaroinnin seurauksena seinään ja joutuivat keskeyttämään. Vettel kuitenkin jatkoi kierroksen ajan lenkuttaen kolmella pyörällä, mutta jäi lopulta radan varteen. Vettel sai myös seuraavaan kilpailuun tilanteesta kymmenen lähtöruudun rangaistuksen ja Red Bull talli 50 000 dollarin sakot, koska kolmella pyörällä kulkenutta autoa ei jätetty heti radanvarteen.


title: Australian Grand Prix 2009

text: Kolmantena ruutulipulle ajoi Toyotan Jarno Trulli, joka lähti matkaan joukon hänniltä varikonportilta, koska Toyotan aika-ajosuoritukset hylättiin sääntöjenvastaisen takasiiven johdosta. Tuomaristo rankaisi Trullia kilpailun jälkeen 25 sekunnin aikarangaistuksella, joka pudotti hänet pisteiden ulkopuolelle. Trulli ohitti McLarenin Lewis Hamiltonin sääntöjenvastaisesti turva-auton aikana, kun hän ajoi kolmannella paikalla ollessaan leveäksi nurmelle ja joutui ohittamaan hänen paikkansa ottaneen Hamiltonin. Hallitseva maailmanmestari Hamilton tuli maaliin neljäntenä, mutta nousi Trullin rangaistuksen myötä kolmanneksi. Hän starttasi 18. lähtöruudusta. Kilpailun jälkeisellä viikolla tuomaristo kuuli uudelleen Hamiltonia, Trullia sekä Toyotan ja McLarenin edustajia saatuaan tutkittavakseen lisämateriaalia, kuten tallien radiokeskustelut. Kuulemisen jälkeen tuomaristo peruutti Trullin hylkäyksen ja hylkäsi Hamiltonin. Tuomariston päätöksen mukaan Hamilton ja McLaren olivat antaneet väärää tietoa Trullin ohitustilanteesta.


title: Australian Grand Prix 2009

text: Kilpailu päättyi lopulta Buttonin ja Barrichellon kaksoisvoittoon, kun maalin ajettiin turva-auton perässä. He tekivät myös historiaa, sillä viimeksi tulokastalli on aloittanut taipaleensa kaksoisvoitolla vuonna 1954.


title: New Zealand Ice Hockey League

text: NZIHL on Uuden-Seelannin korkein sarjataso jääkiekossa. Liiga on perustettu 2005 Liigassa pelaa 5 joukkuetta.


title: 2. Bundesliga (jääkiekko)

text: 2. Bundesliga oli Saksan jääkiekon toiseksi korkein sarjataso vuosina 1973–2013. Sarja toimi Deutscher Eishockey-Bundin (DEB) alaisuudessa. 2. Bundesligan viimeikseksi kaudeksi jäi kausi 2012–2013, jolloin siinä pelasi 13 joukkuetta. Seuraavana vuonna uusi sarja DEL 2 korvasi 2. Bundesligan


title: Vallankumous (albumi)

text: Vallankumous on Kari Peitsamon ja Ankkulin kuudes ja Peitsamon yhdeksäs albumi vuodelta 1981. Albumi on Ankkuli-yhtyeen viimeinen uutta materiaalia sisältävä julkaisu. Levy oli myös Peitsamon viimeinen levytys Johanna-levymerkille ennen siirtymistään Poko Rekordsille. Levyn kannessa on Peitsamon lukioaikainen luokkakuva, jossa on ainoastaan luokan pojat. Peitsamon vieressä, eturivissä keskellä, on kuvataiteilija Osmo Rauhala.


title: Vallankumous (albumi)

text: Rocket Records julkaisi levyn yhtiespainoksena Ankkulin edellisen Greatest Hits -albumin kanssa maaliskuussa 2015.


title: Vallankumous (albumi)

text:
A-puoli
B-puoli


title: Sophia Myles

text: Sophia Myles (s. 18. maaliskuuta 1980) on brittiläinen näyttelijä. Hän on esiintynyt muun muassa elokuvissa "From Hell" (2001), "Varjojen valtakunta" (2003), "Myrskylinnut" (2004), "Tristan & Isolde" (2006), "Art School Confidential" (2006) ja "Hallam Foe" (2007). Lisäksi hänet tunnetaan esimerkiksi Beth Turnerin roolista televisiosarjassa "Moonlight" ja Beth Baileyn roolista televisiosarjassa "Erikoisjoukkue".


title: Sophia Myles

text: Myles syntyi Lontoossa papin tyttäreksi. Hänellä on sukujuuria Walesissa ja Venäjällä. Myles harkitsi filosofian opiskelua Cambridgen yliopistossa, mutta päätyi sen sijaan näyttelijäksi. 16-vuotiaana hän sai roolin lady Jane Greynä televisioelokuvassa "The Prince and the Pauper" käsikirjoittaja Julian Fellowesin nähtyä hänet koulunäytelmässä. Sen jälkeen hän esiintyi useissa erilaisissa brittituotannoissa, kuten Madame de Pompadourina "Doctor Whossa" vuonna 2006.


title: Sophia Myles

text: Mylesin läpimurtoroolina ainakin kriitikoiden näkökulmasta voidaan pitää naispääosaa vuoden 2007 elokuvassa "Hallam Foe", josta hän sai parhaan naisnäyttelijän British Independent Film Awards -palkinnon. Vanity Fair -lehti ennakoi hänen olevan ”seuraava iso juttu” jo vuoden 2004 "Myrskylintujen" alla – ennen kuin elokuva paljastui flopiksi. Vuosina 2007–2008 Myles esiintyi yhdysvaltalaisen "Moonlight"-televisiosarjan naispääosassa. Sen päätyttyä hän piti taukoa näyttelemisestä ja kierteli vuoden verran reppumatkailijana Kaakkois-Aasiassa. Vuonna 2010 Myles esiintyi jälleen televisiossa brittiläisen "Erikoisjoukkue"-sarjan yhdeksännellä tuotantokaudella. Vuonna 2013 hän sai sivuosan Michael Bayn elokuvasta "Transformers – Tuhon aikakausi" (2014).


title: Hunting Season

text: Hunting Season on Damn Seagullsin kolmas studioalbumi, joka julkaistiin 28. tammikuuta 2009. Albumi debytoi Suomen virallisen listan sijalla 25.


title: Hunting Season

text: Kappaleesta ”Libertine” kuvattiin musiikkivideo.


title: Oberliga (jääkiekko)

text: Oberliga on Saksan jääkiekon kolmanneksi korkein sarjataso. Liiga on jaettu pohjoiseen ja eteläiseen lohkoon.


title: Eleanor Garatti

text: Eleanor A. Garatti (myöh. Saville, ) oli yhdysvaltalainen uimari ja olympiavoittaja. Hän voitti olympiakultaa Amsterdamin kesäolympialaisissa 4×100 metrin vapaauintiviestissä ja saman matkan neljä vuotta myöhemmin Los Angelesissa. Hän voitti myös 100 metrin vapaauinnin hopeaa Amsterdamissa ja pronssia Los Angelesissa. Garatti edusti Western Women's Clubia.


Epäviralliset painin Euroopan-mestaruuskilpailut 1898 järjestettiin Wienissä, Itävalta-Unkarissa elokuun alussa. Kisat olivat kaikkien aikojen ensimmäiset, vaikkakin epäviralliset, painin EM-kilpailut. Kisoissa painittiin kreikkalais-roomalaisessa painissa yhdessä sarjassa ilman erillisiä painoluokkia.


title: KTM 990 Super Duke

text: KTM 990 Super Duke on KTM:n valmistama nakupyörä-tyylinen moottoripyörä, jossa on kaksisylinterinen V-moottori. Malli esiteltiin vuonna 2005. Mallista on myös urheilullisempi versio 990 Super Duke R.


title: KTM 990 Super Duke

text: 990 Super Duken moottori on kehitelty vuonna 2003 esitellystä LC8-moottorista, joka esiteltiin KTM 950 Adventuren yhteydessä. Moottorin alkuperäinen iskutilavuus on 942 cm³, josta on tehty 999 kuutioinen porausta ja iskua kasvattamalla. Sylintereiden välinen kulma on 75°. Polttoaineen syöttönä on Keihinin valmistama epäsuora suihkutusjärjestelmä.


title: KTM 990 Super Duke

text: Pyörässä on teräksinen putkirunko, ja takarunko sekä takahaarukka ovat alumiinia. Siinä on Brembon valmistamat jarrut, jotka pysäyttävät pyörän sadan kilometrin tuntinopeudesta vajaassa 37 metrissä. Etuhaarukka on mallia USD (Up Side Down).


title: Uurasjärvi (Ikaalinen)

text: Uurasjärvi on Pirkanmaalla Ikaalisissa Uurasjärvellä, Jämijärven rajan tuntumassa, sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kyrösjärven alueeseen. Uurasjärvi on osa Mylly-Kartun joen valuma-aluetta.


title: Uurasjärvi (Ikaalinen)

text: Järvi on 900 metriä pitkä, 250 metriä leveä ja sen pinta-ala on 11,6 hehtaaria. Se sijaitsee Uurasjärven kylän peltoaukean keskellä ja on monien maatilojen ympäröimä. Siihen laskee kaksi pelto-ojaa, joista pitempi tuo luoteesta soiden ja turvetuotantoalueiden vettä Lauttalammilta saakka. Järven 13 kilometriä pitkä laskuoja lähtee sen itäpäästä ja alkaa Noro-ojan nimellä mutkitella itään päin ja jatkaa Mylly-Kartun jokena alajuoksulla. Se laskee lopulta Kyrösjärven Uuraslahteen. Järvi on paikoin soistumassa umpeen, mutta ruoppaustoiminnan ansiosta avovettä on vielä runsaasti. Läheisiä maatiloja lukuun ottamatta, rantojen läheisyyteen ei ole rakennettu mitään. Rantaan ei johda yhtään tietä.


title: Uurasjärvi (Ikaalinen)

text: Uurasjärveen liittyviä asiakirjoja on useaan eri otteeseen aloitetuista järvenkuivatushankkeista. Ensimmäiset hakemukset järvenlaskusta jättivät vuonna 1817 sekä toimitusmaanmittari C.P. Hornberg ja talollinen Jöran Jöransson Uurasjärvi. Toinen kuivatushanke käynnistyi vuonna 1835, kun majuri Gustaf Grönhagen haki järvenlaskulupaa. Päätös siitä annettiin vuonna 1838. Hän uusi hakemuksensa vuonna 1840. Myöhemmin kuivatushanke käynnistyi kolmannen kerran. Vuonna 1877 Matts Mattsson Uurasjärvi haki järvenlaskulle lupaa, josta annettiin päätös jo samana vuonna. Vuonna 1881 suoritettiin järvenlaskun katselmus, joka päättyi vuonna 1883.


title: Uurasjärvi (Ikaalinen)

text: Kun tarkastelee järveä Ikaalisten pitäjänkartasta, huomaa Jämijärven ja Ikaalisten välisen rajan kääntyvän "Urasjärven" rannasta. Ranta on nykykartoissa noin 100 metriä irti rajasta. Järven ympärillä olevat niityt ja suot ovat pitäjänkartassa olevan järven muotoisia. Järvi vaikuttaa siten olevan laskettu.


title: Wang Beixing

text: Wang Beixing (, s. 10. maaliskuuta 1985 Harbin) on kiinalainen pikaluistelija, joka on erikoistunut sprinttimatkoille.


title: Wang Beixing

text: Wang voitti sprinttimaailmanmestaruuden Moskovassa 2009 yhteispistein 152,475. Vuonna 2005 hän sijoittui sprinttereiden MM-kilpailussa kuudenneksi. Matkakohtaisissa MM-kilpailuissa hän on saanut hopeaa 500 metrillä Inzellissä 2005 kahden luistelun yhteisajalla 1.17,82, Salt Lake Cityssä 2007 ajalla 1.14,53, Naganossa 2008 ajalla 1.16,28, Richmondissa 2009 ajalla 1.15,87 ja Sotšissa 2013 ajalla 1.16,043. Inzellissä 2011 hän sai 500 metrillä pronssia. 1 000 metrillä hän on sijoittunut MM-kilpailuissa parhaimmillaan kuudenneksi 2008.


title: Wang Beixing

text: Wang voitti pronssia 500 metrillä Vancouverin olympialaisissa 2010 ja sijoittui samalla matkalla seitsemänneksi sekä Torinon 2006 että Sotšin 2014 olympialaisissa. Aasian talvikisoissa hän voitti kultaa 500 ja 1 000 metrillä sekä hopeaa 100 metrillä Changchunissa 2007. Maailmancupin kokonaiskilpailussa hän sijoittui 500 metrillä kolmanneksi kausilla 2006–2007, 2009–2010 ja 2012–2013.


title: Kinnarin Pesis 2006

text: Kinnarin Pesis 2006 (KiPe06) on järvenpääläinen pesäpalloseura.


title: Kinnarin Pesis 2006

text: Seura perustettiin vuonna 2006 kun Järvenpään Pesis ajautui konkurssiin Ykköspesis-kauden 2005 päätteeksi. Kinnarin Pesis, joka muutti nimensä Järvenpään Pesikseksi, pelasi pääsarjatasolla Superpesiksessä kausilla 2002–2004 ja saavutti SM-hopeaa kaudella 2003.


title: Kinnarin Pesis 2006

text: Pesäpallolla on Järvenpäässä pitkät perinteet. Kinnarin kentällä on harrastettu lajia jo 1920-luvulta lähtien. Aiemmin pesäpallo oli järjestäytynyt urheilun yleisseuran Järvenpään Palon yhdeksi jaostoksi. Kinnarin Pesis aloitti toimintansa Suomensarjasta, perittyään sarjapaikan Järvenpään Palolta.


title: Kinnarin Pesis 2006

text: Järvenpää nousi kaudeksi 2000 Ykköspesikseen jossa voitti runkosarjan. Superpesiksen karsintasarjassa joukkue hävisi pisteellä sarjapaikkansa säilyttäneelle Haminalle.


title: Kinnarin Pesis 2006

text: Seuraavalla kaudella Järvenpää sijoittui runkosarjassa toiseksi, mutta nousi kauden päätteeksi Superpesikseen.


title: Kinnarin Pesis 2006

text: Ensimmäisellä pääsarjakaudella Järvenpää sijoittui runkosarjassa seitsemänneksi ja hävisi puolivälierissä Pattijoen Urheilijoille otteluvoitoin 3–0.


title: Kinnarin Pesis 2006

text: Kaudella 2003 Järvenpää hävisi runkosarjan voiton vain pisteellä Sotkamon Jymylle. Puolivälierissä joukkue voitti Seinäjoen Maila-Jussit suoraan voitoin 4–0. Välierissä kaatui Koskenkorvan Urheilijat voitoin 4–2. Finaaleissa Sotkamon Jymy voitti ensin Järvenpäässä jaksoin 0–2 (2–3, 3–8) ja Sotkamossa kotiutuslyöntikilpailun jälkeen 2–1 (3–1, 1–2, 1–1, 3–1).


title: Kinnarin Pesis 2006

text: Seuraavalla kaudella Järvenpää sijoittui runkosarjassa viimeiseksi ja putosi kauden päätteeksi Ykköspesikseen.


title: Kinnarin Pesis 2006

text: Kaudella 2005 Järvenpää sijoittui Ykköspesiksessä toiseksi viimeiseksi ja luopui kauden päätteeksi sarjapaikastaan konkurssin takia.


title: Kinnarin Pesis 2006

text: Vuonna 2006 perustettiin uusi seura, joka sai nimekseen Kinnarin Pesis 2006. Joukkue aloitti alimmalta sarjatasolta, nousi Maakuntasarjaan kaudeksi 2007 ja Suomensarjaan kaudeksi 2008.Vuoden lukkari:


title: Kinnarin Pesis 2006

text: Vuoden pelinjohtaja:


title: Parationi

text: Parationi eli "etyyliparationi" eli "dietyyli-p-nitrofenyylitiofosfaatti" on kasvinviljelyssä käytetty hyönteismyrkky eli insektisidi. Parationi on hyvin myrkyllistä myös selkärankaisille eläimille.


title: Parationi

text: Parationi vaikuttaa hermostoa lamaavasti estämällä koliiniesteraasin toiminnan. Muun muassa "Bladan" on parationin kaupallinen myyntinimi.


title: Parationi

text: Parationin eli etyyliparationin kemiallinen kaava on CHNOPS ja rakennekaava (CHO)PSOCHNO.


title: Parationi

text: Parationin moolimassa on 291,3 g/mol, sulamispiste 6 °C, kiehumispiste 375 °C, suhteellinen tiheys 1,26 g/cm (vesi = 1,0 g/cm), leimahduspiste 120 °C ja CAS-numero 56-38-2. Parationi liukene veteen 25 °C:n lämpötilassa 0,002 g/100ml.


title: Sophia Leung

text: Sophia Ming Ren Leung, C.M. (; s. 25. heinäkuuta 1933) on kiinalaissyntyinen Kanadassa uransa luonut poliitikko. Hän istui Kanadan parlamentin House of Commonsissa ensin vuosina 1997–2000, sitten uudelleen valittuna vuoteen 2004. Hän edustaa Kanadan liberaalipuoluetta.


title: Painin Euroopan-mestaruuskilpailut 1911

text: Painin Euroopan-mestaruuskilpailut 1911 järjestettiin Budapestissa, Unkarissa. Kyseessä olivat kaikkien aikojen ensimmäiset viralliset painin EM-kilpailut. Kisoissa painittiin pelkästään kreikkalais-roomalaisessa painissa neljässä eri sarjassa. Seuraavat viralliset painin Euroopan-mestaruuskilpailut käytiin vasta vuonna 1921.


title: Korsikannakkeli

text: Korsikannakkeli ("Sitta whiteheadi") on harvinainen Korsikan kotoperäinen varpuslintulaji. Laji on nimetty englantilaisen lintujenkeräilijän John Whiteheadin kunniaksi, joka keräsi ensimmäisen yksilön vuonna 1883.


title: Korsikannakkeli

text: Linnun pituus on 12 cm, siipien kärkiväli 21–22 cm ja paino noin 12–14 g. Korsikannakkeli muistuttaa suuresti punarintanakkelia, johon eroina ovat hyvin lyhyt pyrstö ja punaisen värin puuttuminen. Sukupuolet ovat lähes samannäköisiä, naaraan päälaella ei ole juurikaan mustaa. Nuori lintu on kauttaaltaan vanhaa himmeämpi ja selkäpuolen harmaiden höyhenten kärjet ja reunat ovat ruskehtavat.


title: Korsikannakkeli

text: Korskikannakkeli elää Korsikan keskiosan vuoristossa mustamännyn korsikalaisen alalajin "Pinus nigra laricio"n kasvualueella noin 210 neliökilometrin alalla. Pieni populaatio on Castagnicciassa ja mahdollisesti myös Cagnassa. Lajin kokonaisparimäärä on noin 2 000 ja yksilömäärä 3 000–9 000. Laji on paikkalintu, tosin osa pesimättömästä kannasta siirtyy talveksi alemmas vuorenrinteille. Lajia ei ole tavattu Suomessa.


title: Korsikannakkeli

text: Korsikannakkelit asuvat lähes yksinomaan vuortenrinteiden vanhoissa käsittelemättömissä männiköissä 1–1,5 kilometrin korkeudella. Puiden ikä on noin 300 vuotta tai enemmän.


title: Korsikannakkeli

text: Korsikannakkelin pesä on mustamännyssä, joko vanhassa käpytikan kolossa tai nakkeliparin itsensä lahoon puuhun kovertamassa kolossa. Pesä on usein korkealla, keskimäärin 10 metrin korkeudessa, joskus jopa 30 metrin korkeudella. Naaras munii tavallisesti viisi tai kuusi munaa, joita se hautoo yksin. Poikasia ruokkivat sekä naaras että koiras. Poikaset lähtevät pesästä 22–24 päivän ikäisinä. Laji pesii toisinaan kahdesti kesän aikana.


title: Korsikannakkeli

text: Kesäaikaan nakkelit syövät pääasiassa pieniä selkärangattomia. Syksyllä ja talvella nakkelit syövät enimmäkseen mustamännyn siemeniä. Poikasia ruokitaan eläinravinnolla.


title: Henri Sorvali

text: Henri Antti Viljami ”Trollhorn” Sorvali (s. 19. lokakuuta 1978 Helsinki) on suomalainen multi-instrumentalisti, joka soittaa metallimusiikkiyhtyeissä Moonsorrow ja Finntroll. Sorvali soittaa näissä kokoonpanoissa päätoimisesti kitaraa, koskettimia ja laulaa, mutta on soittanut useille levytyksille myös muun muassa munniharppua, harmonikkaa, tinapilliä sekä nokkahuilua.


title: Henri Sorvali

text: Sorvali perusti Moonsorrow’n serkkunsa Ville Sorvalin kanssa vuonna 1995 ja liittyi Finntrolliin kosketinsoittajaksi taiteilijanimellä Trollhorn vuonna 1998. Sorvali on molempien yhtyeiden pääasiallinen säveltäjä.


title: Henri Sorvali

text: Sorvali on toiminut myös black metal -yhtye Barathrumin kosketinsoittajana. 1990-luvun lopulla hän soitti koskettimia myös muutamilla The Rasmuksen keikoilla. Sorvali on vieraillut myös Ensiferumin debyyttialbumilla ja osallistunut Moonsorrow’n humoristiseen sivuprojektiin Lakupaavi useimpien muiden sen jäsenten ohella.


title: Henri Sorvali

text: Sorvalia inspiroivat Anthrax, Bal-Sagoth, Bathory, Cannibal Corpse, Darkthrone, Helheim, Maze of Torment, Merciless ja Thyrfing. Hänen idoleitaan ovat Frank Zappa, Danny Elfman ja Jeremy Soule. Folk- ja elokuvamusiikkivaikutteet ovat selvästi havaittavissa hänen sävellyksistään. Hänen isänsä on edesmennyt muusikko ja musiikinopettaja Urpo ”Upi” Sorvali.


title: Henri Sorvali

text: Sorvali on taidekollektiivi Strong Scene Productionsin puhemies ja jäsen. Kollektiivi tunnetaan parhaiten maaliskuussa 2015 tekemästään vastamainoskampanjasta ruotsalaisen H&M-vaateketjun hevimallistoa kohtaan.


title: Henri Sorvali

text: Sorvali on osallistunut pääasiassa sävellystyöhön, mutta hän on tehnyt myös joitakin sanoituksia Moonsorrow’lle ja Wickedille. Hän kirjoittaa myös omaa musiikkiblogia.


title: Wang Manli

text: Wang Manli (, s. 18. maaliskuuta 1973 Mudanjiang, Heilongjiang, Kiina) on entinen kiinalainen pikaluistelija, joka oli erikoistunut sprinttimatkoille.


title: Wang Manli

text: Wang saavutti Torinon olympialaisissa 2006 hopeaa 500 metrillä kahden luistelun yhteisajalla 1.16,78. Kilpailun voittaneen Svetlana Žurovan aika oli 1.16,57. Matkakohtaisissa MM-kilpailuissa Wang voitti kultaa 500 metrillä Soulissa 2004 ajalla 1.16,88 ja Inzellissä 2005 ajalla 1.17,21. Lisäksi hän sai MM-hopeaa Berliinissä 2003 yhteisajalla 1.17,29. Sprinttereiden MM-kilpailuissa hän sai hopeaa Heerenveenissä 2006 yhteispistein 154,200. Lisäksi hän sijoittui neljänneksi Calgaryssä 2003 ja Naganossa 2004.


title: Wang Manli

text: Wang voitti 500 metrin maailmancupin kokonaiskilpailun kausilla 2003–2004 ja 2004–2005. Lisäksi hän sijoittui kolmanneksi 100 metrin maailmancupissa kaudella 2003–2004. Aasian talvikisoissa Wang saavutti 500 metrillä kultaa Harbinissa 1996 ja Hachinohessa 2003 sekä pronssia Chuncheonissa 1999. Lisäksi hän sai hopeaa 1 000 metrillä 2003. Matkakohtaisissa Aasian mestaruuskilpailuissa hän sai 500 metrillä kultaa Harbinissa 2001 ja hopeaa Sapporossa 1994.


title: International Hockey League (2007–2010)

text: International Hockey League oli jääkiekon ammattilaisliiga, joka toimi Yhdysvalloissa. IHL yhdistyi CHL:n kanssa vuonna 2010.


title: International Hockey League (2007–2010)

text: IHL perustettiin vuonna 1991 nimellä Colonial Hockey League. Liiga nimettiin uudelleen vuonna 1997 United Hockey Leagueksi. Vuonna 2007 sarjan nimeksi tuli IHL. Se toimi AAHAn alaisuudessa.


title: International Hockey League (2007–2010)

text: Turner Cup oli palkinto, joka jaettiin IHL:n playoffien voittajalle. Nimi Turner Cup otettiin käyttöön 24. syyskuuta 2007 alkuperäisen IHL:n kunniaksi. Aikaisemmin palkintoa kutsuttiin nimellä Colonial Cup. Palkinnon voittivat seuraavat joukkueet:


title: MARC 21

text: MARC 21 (MARC = MAchine Readable Cataloguing) on kirjastoissa, arkistoissa ja museoissa aineistojen luettelointiin ja luettelotietojen vaihtoon käytettävä kansainvälinen formaatti. MARC 21 korvaa vähitellen MARC:in aikaisempia, kansallisia versioita.


title: MARC 21

text: MARC on kirjastojen luettelotietojen tallennukseen ja vaihtamiseen määritelty standardi eli bibliografisten tietojen vaihtomuoto (Machine Readable Cataloguing). MARC:in kehitys alkoi Yhdysvaltain Kongressin kirjastossa vuosina 1967–1968. Kongressin kirjasto vastaa edelleen standardista. Lisäksi kehitystyössä on mukana muita kansainvälisiä ja kansallisia organisaatioita.. Suomessa MARC-formaatista vastaa Kansalliskirjasto.


title: MARC 21

text: Aluksi Yhdysvaltain kansallisessa käytössä olleesta formaatista luotiin myöhemmin eri maiden kirjastolaitoksia varten kansallisia versioita, kuten Isossa-Britanniassa UKMARC, Ruotsissa SWEMARC ja Suomessa FINMARC. FINMARC tuli käyttöön 1970-luvun lopulla. Myös Yhdysvalloissa nimi vaihtui versioiden kehittyessä muita vastaavaan muotoon USMARC.


title: MARC 21

text: Formaattien kansainväliset kehityslinjat, kansalliset sovellukset sekä kirjastojärjestelmien toimittajien suunnalta tulevat kehitystarpeet ovat johtaneet useiden rinnakkaisten MARC-versioiden käyttöön myös Suomessa. Voyager-kirjastojärjestelmän myötä sitä käyttävissä Linnea-kirjastoissa ja ammattikorkeakoulujen AMKIT-konsortioon kuuluvissa kirjastoissa käytettiin MARC 21 -formaatin ja FINMARC:in piirteitä yhdistelevää MARC21-Fin-versiota. Yleiset kirjastot (kaupungin- ja kunnankirjastot) ovat käyttäneet FINMARC (1998) -formaattia. Pääkaupunkiseudun yleiset kirjastot sekä eräät muut yleiset kirjastot ovat ottaneet käyttöön MARC 21 -formaatin.


title: MARC 21

text: FINMARC:in tuki päättyi vuoden 2005 lopussa ja samana vuonna tehtiin päätös Voyager-järjestelmän käyttäjien siirtymisestä MARC 21 -formaattiin tieteellisten kirjastojen Linnea2-konsortiossa ja ammattikorkeakoulukirjastojen AMKIT-konsortiossa.


title: MARC 21

text: MARC 21 -formaatit saatiin suomennetuiksi alustavasti 2006. Suositus formaatin käyttöönotosta yleisissä ja erikoiskirjastoissa annettiin Digitaalisen kirjaston ohjausjärjestelmän verkkopalveluryhmän kokouksessa tammikuussa 2007. Voyager-kirjastot muunsivat tietokantojaan MARC 21 -formaattiin vuodenvaihteessa 2008-2009. Tähän liittyen järjestetään tarvittavaa koulutusta.


title: MARC 21

text: Yhteinen kansainvälinen luettelointiformaatti merkitsee muun muassa sitä, että kirjastot voivat kopioida valmiita luettelotietueita toisten kirjastojen luetteloista eri puolilta maailmaa. Tällainen kopioluettelointi voi nopeuttaa teosten luettelointia ja saamista käyttöön, säästää työtä ja kustannuksia. Luetteloformaatin muutos luo tarpeita kouluttaa luetteloijia uusien työvälineiden käyttöön.


title: MARC 21

text: Luettelointitapahtumassa kohtaavat luetteloinnin yleiset periaatteet, luettelointisäännöt (Suomessa muun muassa Suomalaiset luettelointisäännöt), kirjastojärjestelmän ominaisuudet sekä kirjaston omat käytännöt ja työprosessit.


title: MARC 21

text: Kun luettelointiformaatti vaihtuu, kirjaston luettelotietokannat konvertoidaan eli luettelointitietueiden rakenne muunnetaan uuden formaatin mukaiseksi. Tähän tarkoitukseen käytetään erikseen luotavia konversio-ohjelmia tai vaihtoformaatteja. Tietojen siirtämistä formaatista toiseen säätelee ISO 2709 -standardi.


title: MARC 21

text:
Perinteisesti kokoelmaluetteloitaan ovat asiakkaille avanneet ennen kaikkea kirjastot. Myös muut muistiorganisaatiot, kuten arkistot ja museot, ovat lähtemässä mukaan tähän kehitykseen. MARC 21 kykenee käsittelemään lukuisia erilaisia aineistotyyppejä (ks. taulukko), joten luettelotietoja voidaan vaihtaa erityyppisten tiedontallentajien kesken tai koota ne yhteiseen luetteloon.
Asiakas ei välttämättä näe lainkaan MARC-formaatissa esitettäviä luettelotietoja, vaan ne muotoillaan luettelotietokannan käyttöliittymään havainnollisempaan muotoon. MARC-esitystapa voi olla vaihtoehtoisesti tarjolla ja sitä kutsutaan sen erikoistarkoitusta kuvaavalla nimellä (esimerkiksi luetteloijan näyttö tai MARC-näyttö).


title: MARC 21

text: Formaatti vaikuttaa kirjastoluettelon mahdollistamiin tiedonhakutapoihin, sillä osa formaatin kentistä määrittää hakuelementtejä. Esimerkki tästä on, että nimekkeen alussa oleva artikkeli (En, Ett, The jne.) ohitetaan haussa käytettävää indeksiä rakennettaessa ja tämä ohitusohje merkitään ohitusindikaattorilla kentän yhteyteen luetteloitaessa. Asiakkaan on tiedettävä tämä saadakseen hakunsa onnistumaan.


title: MARC 21

text: MARC-tietueen rakenne koostuu seuraavista osista: nimiö, hakemisto ja kentät. Kongressin kirjasto ylläpitää MARC:in rakennekuvauksia XML-kielellä.


title: MARC 21

text: Nimiö (engl. leader) kertoo, millaista tietoa kenttiin on tallennettu. Nimiö mahdollistaa osaltaan formaatin yleiskäyttöisyyttä. Esimerkiksi kentässä 06 kerrotaan minkä tyyppistä aineistoa tietue koskee (ks. taulukkoa kohdassa MARC21 asiakkaan kannalta). Nimiössä määritellään muun muassa millaista merkistöä tietue sisältää sekä millainen kuvailun tarkkuustaso on (taso vaihtelee eri kirjastotyypeissä ja kirjastoissa). Nimiö varaa MARC 21 -tietueen 24 ensimmäistä merkkipaikkaa.


title: MARC 21

text: Järjestelmä tuottaa hakemiston (engl. directory), joka kertoo, miten vaihtuvamittaiset kentät sijaitsevat tietueessa. Hakemisto käyttää tietueen merkkipaikkoja 24:stä lähtien jaksoittain. Kussakin jaksossa kuvataan yksi kenttä, sen koodi, pituus ja aloituskohta.


title: MARC 21

text:
Kentillä on kolminumeroinen tunnus. Kentän ensimmäiset numerot kertovat, minkäluonteista tietoa kenttä sisältää, esimerkiksi 1-alkuisiin kenttiin (ilmaistaan ohjeissa muodossa 1XX) tehdään ns. pääkirjaus, tallennetaan bibliografisen kohteen nimi tai yhtenäistetty nimeke. Numerolla 9 alkavat kentät on varattu kansallisiin ja kirjastokohtaisiin erityistarkoituksiin.
Kenttien sisältöä rakenteistetaan edelleen indikaattoreilla ja osakentillä. Indikaattori on merkki, joka kertoo kenttäkohtaisesti, miten tietty osakenttä käsitellään. Esimerkiksi suomalaisen henkilönimeen viittaamiseen liittyvän kentän 900 ensimmäisellä indikaattorilla säädellään nimen tulkintaa: nimen osien järjestys voi olla suora (Ville Virtanen) tai käänteinen (Virtanen Ville). Kolmas vaihtoehto on perheen tai suvun nimi (Virtanen).


title: 112 – hengenpelastajat

text: 112 – hengenpelastajat () on saksalainen päiväsaippua. Sarja kertoo poliisien, palomiesten, ensihoitajien ja sairaankuljettajien työstä ja arjesta sekä näiden välisistä suhteista. Sarja on pyörinyt Saksassa elokuusta 2008 lähtien ja yksi jakso on puolen tunnin mittainen. Sarjassa on runsas henkilökavalkadi ja sitä näyttää Suomessa Sub. Jokaisessa jaksossa käsitellään yhtä hätätilannetta Düsseldorfin hätäpäivystysasemalla jossa myös henkilökunta ja kalusto sijaitsee. Ohjelman päähenkilöitä ovat Florian Carstens, Martin Carstens sekä Stephanie Felten.


title: John Whitehead (tutkimusmatkailija)

text: John Whitehead (30. kesäkuuta 1860 Muswell Hill, Lontoo, Britannia – 2. kesäkuuta 1899 Hainan Kiina) oli englantilainen tutkimusmatkailija, luonnontieteilijä ja ammattimainen lintujen keräilijä.


title: John Whitehead (tutkimusmatkailija)

text: Whitehead matkusteli Borneossa vuosina 1885–1888 ja keräsi joukon uusia eläinlajeja, kuten smaragdiharlekiinin ("Calyptomena whiteheadi"). Palattuaan matkalta hän kirjoitti teoksen "The Explorations of Mount Kina-Balu" (1893). Vuosina 1893–1896 Whitehead tutki Filippiinejä ja löysi jälleen useita uusia lajeja, muun muassa erään maailman suurimmista linnuista, filippiinienkotkan ("Pithecophaga jefferyi"). Vuonna 1899 Whiteheadin piti palata Filippiineille, mutta Espanjan ja Yhdysvaltojen sota esti hänen aikeensa. Sen sijaan hän matkusti Hainaniin Kiinaan, jossa hän kuoli pian kuumetautiin.


title: John Whitehead (tutkimusmatkailija)

text: Whitehead nimesi linnuista mindoronkeisarikyyhkyn ("Ducula mindorensis").


title: John Whitehead (tutkimusmatkailija)

text: Whiteheadin kunniaksi on nimetty joukko lintulajeja, kuten korsikannakkeli ("Sitta whiteheadi")


title: Frost/Nixon

text: Frost/Nixon on Ron Howardin ohjaama yhdysvaltalainen poliittinen draamaelokuva vuodelta 2008. Se perustuu tositapahtumiin ja kertoo brittiläisen televisiojuontaja David Frostin vuonna 1977 tekemästä entisen Yhdysvaltain presidentin Richard Nixonin haastattelusta. Peter Morgan teki elokuvan käsikirjoituksen oman menestysnäytelmänsä pohjalta.


title: Frost/Nixon

text: Haastattelut huipentuivat viimeisenä päivänä siihen, että Nixon tunnusti yllättäen syyllistyneensä väärinkäytöksiin ja pettäneensä amerikkalaisten luottamuksen Watergate-skandaalin yhteydessä.


title: Frost/Nixon

text: David Frost, joka on tunnettu lähinnä keskusteluohjelmien isäntänä, saa idean pyytää haastattelua Yhdysvaltain entiseltä presidentiltä Richard Nixonilta. Nixon on joutunut jättämään tehtävänsä kolme vuotta aikaisemmin Watergate-skandaalin vuoksi.


title: Frost/Nixon

text: Nixonin avustajat saavat päämiehensä vakuuttumaan siitä, että Frost ei pystyisi tarjoamaan kunnon vastusta kokeneelle poliitikolle. Ensimmäiset haastattelut menevätkin Nixonin suunnitelmien mukaan. Ennen viimeistä, Watergatea käsittelevää haastattelua Frost kuitenkin löytää heikon kohdan Nixonin puolustuksesta. Entisen presidentin kasvot ja kehonkieli kertovat kameroille selvästi hänen syyllisyydestään. Frostin ura lähtee uuteen nousuun ja hänestä tulee yksi englanninkielisen mediamaailman legendoista.


title: Muistiorganisaatio

text: Muistiorganisaatioiksi (ruots. "minnesorganisationer", engl. "cultural memory organizations") kutsutaan julkisia ja yksityisiä laitoksia, joiden tehtävänä on kulttuuriperinnön ja dokumentoidun informaation säilyttäminen tuleville sukupolville ja saattaminen tutkijoiden sekä muiden tarvitsijoiden käyttöön. Ne siis huolehtivat yhteiskunnan muistifunktioista. Muistiorganisaatioita ovat erityisesti arkistot, kirjastot ja museot.


title: Muistiorganisaatio

text: Muistiorganisaatiot myös kokoavat ja säilyttävät eri muodoissa tärkeiden kansallisten aineistojen lisäksi kansainvälisesti merkittäviä tietoaineistoja ja esineitä sekä tuottavat niihin perustuvia palveluita.


title: Muistiorganisaatio

text: Suomessa muistiorganisaatioiden toiminta pohjaa muun muassa seuraaviin lakeihin:Kirjasto- ja tietopalvelut edistävät yhtäläisiä mahdollisuuksia sivistykseen, kirjallisuuden ja taiteen harrastukseen, jatkuvaan tietojen, taitojen sekä kansalaisvalmiuksien kehittämiseen, kansainvälistymiseen sekä elinikäiseen oppimiseen. Muistiorganisaationa kirjastojen tavoitteena on lisätä tietoisuutta kulttuuriperinnöstä ja edistää virtuaalisten sekä vuorovaikutteisten verkkopalvelujen ja niiden sisältöjen kehittymistä.


title: Muistiorganisaatio

text: Kulttuuriperinnön säilyttämisen kannalta kirjastolaitoksen tärkein laitos on Kansalliskirjasto (aiemmin Helsingin yliopiston kirjasto). Sen juuret ulottuvat aina Turun Akatemian perustamiseen 1640. Se on myös yksi Helsingin yliopiston suurimmista erillislaitoksista. Kansalliskirjasto vastaa kansallisen julkaisuperintömme ja omien ainutlaatuisten kokoelmiensa kartuttamisesta, kuvailusta, säilyttämisestä ja käyttöön asettamisesta. Kansalliskirjasto toimii myös koko kirjastokentän valtakunnallisena palvelu- ja kehittämislaitoksena sekä edistää alansa kotimaista ja kansainvälistä yhteistyötä.


title: Muistiorganisaatio

text: Kansalliskirjasto siis turvaa kansallisen julkaistun kulttuuriperinnön saatavuuden yhteiskunnassa. Kansalliskirjasto välittää ja tuottaa tietosisältöjä kansalaisille ja yhteiskunnalle sekä kehittää palveluja yhteistyössä kirjastoverkon ja tietoyhteiskunnan muiden toimijoiden kanssa. Tärkeimmät kulttuuriperintö-kokoelmista ovat kansalliskirjastokokoelma sekä FENNICA- tietokannan kansallisbibliografia .


title: Muistiorganisaatio

text: Kansalliskirjaston tärkeimpiin tehtäviin kuuluu myös Suomalaisen verkkoarkiston ylläpitäminen. Suomalaiseen verkkoarkistoon on haravoitu internetistä suomalaista aineistoa vuodesta 2006 alkaen. Aineistoa voi tutkia Kansalliskirjastossa, jossa on tiedon tarvitsijoiden käytettävissä kolme kulttuuriaineistojen työasemaa. Työasemia on myös muissa vapaakappalekirjastoissa.


title: Muistiorganisaatio

text: Turun Akatemian kirjasto perustettiin vuonna 1640. Kirjaston yksi merkittävimmistä kirjastonhoitajista, Henrik Gabriel Porthan, otti käyttöön mekaanisen hyllyjärjestyksen ja kirjaston kirjakokoelmat kolminkertaistuivat 7 000 niteestä 20 000 niteeseen. Porthanin työtä jatkoi Fredrik Wilhelm Pipping, joka toimi myöhemmin myös Fennica-kokoelman hoitajana. Turun palo aiheutti vuonna 1827 kirjaston tuhon, minkä vuoksi kirjasto siirrettiin Helsinkiin, jossa se toimi sekä kansalliskirjastona että tieteellisenä kirjastona. Vasta vuonna 2006 kirjaston nimi muutettiin Kansalliskirjastoksi ja yliopiston kirjaston sekä kansalliskirjaston tehtävät eriytyivät.


title: Muistiorganisaatio

text:
Museot ovat pysyviä, yhteiskuntaa ja sen kehitystä palvelevia laitoksia ja kulttuuriperinnön asiantuntijoita, jotka muun muassa hankkivat, säilyttävät, tutkivat ja pitävät näytteillä aineellisia ja aineettomia todisteita ihmisestä ja hänen ympäristöstään tuleville sukupolville. Ne kartuttavat, hoitavat ja esittelevät kulttuurihistoriallista kansallisomaisuutta sekä tallentavat, tuottavat ja välittävät tietoa.
Museolaissa (Museolaki 887/2005) museoiden tehtäväksi määritellään kulttuuri- ja luonnonperintöä koskevan tiedon saatavuuden edistäminen. Tämän tehtävän puitteissa museoiden tulee tallentaa ja säilyttää aineellista ja visuaalista kulttuuriperintöä, harjoittaa siihen liittyvää tutkimusta, opetusta ja tiedonvälitystä sekä näyttely- ja julkaisutoimintaa.
Museo muistiorganisaatioelimenä on kulttuuri- ja tutkimuslaitos sekä suojeluviranomainen, joka palvelee monipuolisesti Suomen kaikkia kansalaisia. Museovirasto toimii opetus- ja kulttuuriministeriön alaisuudessa. Suomen museolaitos koostuu valtakunnallisista museoista, maakuntamuseoista, aluetaidemuseoista ja valtakunnallisista erikoismuseoista.


title: Muistiorganisaatio

text: Kun yliopisto siirtyi Turusta Helsinkiin vuonna 1828, alettiin sen yhteyteen heti kerätä esinekokoelmia. Vuonna 1893 muodostettiin Valtion historiallinen museo yhdistämällä useat eri kokoelmat ja asettamalla ne aiemmin perustetun muinaistieteellisen toimikunnan hoidettavaksi. Suomen itsenäistyttyä museon viralliseksi nimeksi tuli Suomen kansallismuseo. Tämä kansallismuseo avattiin yleisölle 1916.


title: Muistiorganisaatio

text: Maakuntamuseoita on Suomessa 22 kappaletta. Niiden tehtäviin kuuluu näyttely-, tutkimus- ja tallennustoiminta. Tämän lisäksi museot edistävät ja ohjaavat museotoimintaa omalla alueellaan. Maakuntamuseoilla on myös joitain hallinnollisia tehtäviä, jotka liittyvät esimerkiksi kulttuuriesineiden maastavientiin ja muinaismuistojen suojeluun.


title: Muistiorganisaatio

text: Suomessa aluetaidemuseoita on 16 kappaletta. Aluetaidemuseoiden keskeinen toiminta-ajatus on kuvataiteen ja siihen liittyvien ilmiöiden tallentaminen, tutkiminen ja säilyttäminen sekä luonnollisesti erilaisten näyttelyiden pitäminen. Tavoitteena on perehdyttää yleisö kuvataiteeseen ja lisätä taiteen tuntemusta taidekasvatuksen avulla.


title: Muistiorganisaatio

text: Arkistot ovat talletus-, luettelointi-, säilytys-, kuljetus- ja hallinnointivälineitä muun muassa kirjoitus-, kuva-, äänite- ja tietokoneasiakirjoille. Arkistolaitos säilyttää asiakirjallista kulttuuriperintöä. Arkistolain mukaan arkistolaitoksen tehtävänä on varmistaa kansalliseen kulttuuriperintöön kuuluvien asiakirjojen säilyminen ja niiden käytettävyys, edistää tutkimusta sekä ohjata, kehittää ja tutkia arkistotointa.


title: Muistiorganisaatio

text: Arkistolaitos muistiorganisaatioelimenä ohjaa viranomaisten asiakirjahallinnon ja arkistotoimen hoitoa, huolehtii arkistotoimen yleisestä kehittämisestä ja määrää, mitkä valtion- ja kunnallishallinnon asiakirjat tulee säilyttää pysyvästi. Arkistolaitos Suomessa muodostuu Kansallisarkistosta ja sen alaisista seitsemästä maakunta-arkistosta, jotka sijaitsevat Hämeenlinnassa, Joensuussa, Jyväskylässä, Mikkelissä, Oulussa, Turussa ja Vaasassa.


title: Muistiorganisaatio

text: Kansallisarkisto on kehittynyt Senaatin arkistosta, joka perustettiin 1816. Sinne siirrettiin Suomea koskevat asiakirjat Ruotsista, kun Suomi liitettiin Venäjään vuonna 1809. Sen jälkeen sen nimi on muuttunut Valtionarkistoksi ja vuonna 1994 nykyiseksi Kansallisarkistoksi. Ensimmäiset maakunta-arkistot perustettiin 1900-luvun alussa.


title: Muistiorganisaatio

text: Suomessa toimii useita yksityisiä keskusarkistoja, jotka kokoavat oman alansa yhteisöjen ja henkilöiden arkistoja ja pitävät niitä tutkijoiden käytettävissä. Yksityisaineistot avartavat viranomaisen tarjoamaa näkemystä suomalaisen ihmisen ja yhteiskunnan monimuotoisuudesta. Keskusarkistoissa säilytettävä aineisto sisältää mm. asiakirjoja, valokuvia, karttoja, piirustuksia, julisteita ja ääni- ja kuvatallenteita. Suomessa toimivat seuraavat yksityiset keskusarkistot: Kansan Arkisto, Keskustan ja Maaseudun Arkisto, Porvarillisen Työn Arkisto, Suomalaisen Kirjallisuuden Seuran arkistot, Suomen Elinkeinoelämän Keskusarkisto, Suomen Urheiluarkisto, Svenska centralarkivet, Svenska litteratursällskapet i Finlandin arkisto, Toimihenkilöarkisto, Työväen Arkisto ja Urho Kekkosen arkisto.


title: Muistiorganisaatio

text: Kansallisen digitaalisen kirjaston perustan muodostavat kirjastot, arkistot ja museot sekä kulttuuriperintöaineistoa säilyttävät muut organisaatiot. Kansallinen digitaalinen kirjasto -hankkeen tavoitteena on varmistaa kulttuurin ja tieteen digitaalisten tietovarantojen tehokas ja laadukas hallinta, jakelu sekä pitkäaikaissäilytys. Hanke edistää myös kulttuuriperintöaineistojen ja asiakirja-aineistojen digitointia. Lisäksi Kansallinen digitaalinen kirjasto ylläpitää ja kehittää kirjastojen, arkistojen ja museoiden yhteistä asiakasliittymää (Finna) sekä välittää aineistoja Euroopan digitaaliseen kirjastoon Europeanaan.


title: Muistiorganisaatio

text: Suomalaisen kirjallisuuden seura on kansallinen muistiorganisaatio, kansainvälinen tutkimuslaitos ja valtakunnallinen kulttuurijärjestö. SKS:ssa perehdytään kansanperinteeseen, kieleen ja kirjallisuudentutkimukseen ja pyritään tekemään ne tunnetuiksi. SKS:ssa on muun muassa kansanrunousarkisto, kirjallisuusarkisto sekä kirjasto.


title: Muistiorganisaatio

text: Svenska litteratursällskapet i Finland on tieteellinen seura, joka säilyttää, kehittää ja välittää Suomen ruotsinkielistä kulttuuriperintöä. SLS keskittyy suomenruotsalaiseen kirjallisuuteen, kulttuuriin ja tutkimukseen, joihin kuuluu kauno- ja tieteellisen kirjallisuuden lisäksi kielitieteen sekä suullisen ja kirjallisen perinteen välittäminen. SLS:n toiminta kattaa kaikki ruotsinkieliset alueet Suomessa.


title: Muistiorganisaatio

text: Kansalliseen audiovisuaaliseen arkistoon kuuluu audiovisuaalinen arkisto, radio- ja tv-arkisto sekä elävän kuvan museo. KAVAssa on erilaisia kokoelmia, kuten filmi-, video-, museoesine- ja dokumenttikokoelmia. Sen eräänä tärkeänä tehtävänä on edistää elokuvakulttuuria Suomessa ja järjestää erilaista esitystoimintaa sekä lukuisia elokuva-alaan liittyviä näyttelyitä vuosittain. Lisäksi Kansallinen audiovisuaalinen arkisto osallistuu erilaisten festivaalien organisoimiseen.


title: Muistiorganisaatio

text: Radio- ja tv-arkisto (RTVA) on perustettu huolehtimaan suomalaisen radio- ja televisiokulttuurin säilymisestä jälkipolville. Sen toiminta perustuu kulttuuriaineistolakiin ja sen velvoitteena on tallentaa keskeisten kotimaisten radio- ja tv-kanavien ohjelmavirta ja ohjelmatiedot kokonaisuudessaan sekä näytteitä kanavien ohjelmavirrasta.


title: Muistiorganisaatio

text: Yhteiskuntatieteellinen tietoarkisto on tutkimuksen ja opetuksen valtakunnallinen palveluinfrastruktuuri. Se arkistoi ja välittää kotimaisia ja ulkomaisia sähköisiä tutkimusaineistoja tutkimukseen, opetukseen ja opiskeluun. Yksikkö toimii Tampereen yliopiston yhteydessä.


title: Muistiorganisaatio

text: Muistiorganisaatioiden kohtaama digitalisoinnin paine on synnyttänyt tarpeen alan tutkimukseen. Vastaus tähän tarpeeseen on valtakunnallinen tohtoriohjelma Memornet, joka vahvistaa yhteiskunnan muistifunktioiden tutkimusta ja alan tutkijakoulutusta. Memornet-ohjelma on Tampereen yliopiston Informaatiotieteiden yksikön (SIS) koordinoima, mutta siihen kuuluu myös muita yhteistyöyliopistoja, tutkimuslaitoksia ja muita organisaatioita:


title: Alpenliga

text: Alpenliga oli kansainvälinen jääkiekkoliiga vuosina 1991–1999. Liigaan osallistui joukkueita Itävallasta, Italiasta ja Sloveniasta.


title: Alpenliga

text: Vuoden 1999 jälkeen Alpenliga korvattiin Interligalla, joka pelattiin vuonna 1999–2000. Siihen osallistui kahdeksan joukkuetta Itävallasta, Unkarista ja Sloveniasta mukaan lukien HC Alba Volan, HK Acroni Jesenice, Dunaferr SE, VEU Feldkirch, EC Klagenfurter, HK Olimpija, VSV Villach ja WEV Wiener, jotka pelasivat ensimmäisellä kaudella. Liigan voittaja oli VSV Villach ja pudotuspelien mestari oli EC Klagenfurter.


title: Alpenliga

text: Yhden kauden jälkeen joitain joukkueita siirtyi Österreichische Eishockey-Ligaan.¹


title: Manat

text: Manat-niminen rahayksikkö on käytössä kahdessa maassa:


title: Sulo Malm

text: Malm kävi venäläistä jalkaväen upseerikoulua ja osallistui ensimmäiseen maailmansotaan Venäjän 130. jalkaväkirykmentissä. Hän haavoittui ja joutui Itävaltaan sotavankeuteen vuosiksi 1915–1918. Malm astui Suomen armeijan palvelukseen 5. syyskuuta 1919 luutnanttina. Hän palveli Viipurin rykmentissä 1919–1921 ja osallistui myös Viron vapaussotaan sekä Aunuksen retkeen. KTR 3:ssa hän toimi nuorempana upseerina, patterinpäällikkönä, aliupseerikoulun johtajana sekä patteristonkomentajana 1921–1928. Sotakorkeakoulun yleisen osaston hän kävi 1927–1929. Tämän jälkeen hän toimi yleisesikuntaupseerina 1. divisioonassa 1929–1930. Puolustusministeriössä toimistopäällikkönä hän toimi 1930-1939. Vuodesta 1939 alkaen hän toimi Jääkäriprikaatin esikuntapäällikkönä.


title: Sulo Malm

text: Talvisodan aikana Malm toimi Päämajan järjestelyosaston päällikkönä. Jatkosodassa Malm toimi aluksi Jalkaväkirykmentti 11 komentajana 9. lokakuuta 1941 saakka. Sen jälkeen hän toimi Päämajan järjestelyosaston päällikkönä, toukokuusta järjestelyosaston sotavankitoimiston päällikkönä, ja lokakuusta 1943 sotavankikomentajana. Näissä tehtävissä Malm vastasi käytännössä vuoden 1942 alusta ylimpänä päällikkönä suomalaisten hallussa olleiden sotavankien kohtelusta. Jatkosodan aikana suomalaisten hallussa olleista 67 000 sotavangista kuoli noin 30 prosenttia.


title: Sulo Malm

text: Malm tuomittiin sodan jälkeen sotaylioikeudessa sakkoihin asiakirjojen tuhoamisesta, sillä hän oli syys-lokakuun vaihteessa 1944 polttanut kenraaliluutnantti Lennart Oeschin käskystä sekä Yleisesikunnan että Päämajan kappaleet tutkimusasiakirjoista, jotka koskivat Oeschin ja hänen vävynsä, sotavankileirin komentajana toimineen Eero Neron vastuulla olevalla leirillä tapahtuneita surmia. Myöhempien tutkimusten perusteella Nero tuomittiin elinkautiseen 33 taposta ja Oesch sai kolme vuotta vankeutta 17 sotavangin kuolemantuottamuksesta.


title: Sulo Malm

text: Ylennykset: luutnantti 1919, kapteeni 1922, majuri 1926, everstiluutnantti 1930, eversti 1940.


title: Itä-Euroopan jääkiekkoliiga

text: Itä-Euroopan jääkiekkoliiga (, ) oli kansainvälinen Itä-Euroopassa pelattu jääkiekkosarja vuosina 1995-2005


title: Itä-Euroopan jääkiekkoliiga

text: Liigan perustivat vuonna 1995 Valko-Venäjä, Latvia, Liettua ja Ukraina viemään jääkiekkoa korkeammalle tasolle näissä maissa. Muutaman vuoden kuluttua siihen liittyi joukkueita myös Puolasta ja Venäjältä.


title: Itä-Euroopan jääkiekkoliiga

text:
Liigan loppumisen jälkeen kolme sen joukkueista (Metalurgs Liepaja, HK Riga 2000 ja HK Sokol Kiova) liittyi Valko-Venäjän Ekstraligaan.
Viidennellä kaudella pelattiin ensimmäisellä kierroksella alkusarja. Toisella kierroksella alkusarjan joka toinen joukkue paremmuusjärjestyksessä sijoitettiin Ryhmä A:han ja Ryhmä B:hen, joissa joukkueet kohtasivat vielä toisensa kolme kertaa. Ryhmien loppusijojen mukaan päätettiin pudotuspelien otteluparit: A1–B4, A2–B3, A3–B2 ja A4–B1.


title: Itä-Euroopan jääkiekkoliiga

text: Samalla pelattiin myös ensimmäistä kertaa EEHL:n b-sarjaa, jonka mestaruus ratkesi yksinkertaisella runkosarjalla. Sarjaan osallistuivat Legion Kiova, Dinamo'81 Riika, HK Sokol Kiova II, Essamika/Juniors Riga ja HK Junost Minsk II, joista Legion Kiova vei mestaruuden.


title: Itä-Euroopan jääkiekkoliiga

text: Neljänneksi kaudeksi kehitettiin uusi sarjasysteemi. Siinä kaikki joukkueet pelaavat alkusarjassa toisiaan vastaan. Viisi parasta joukkuetta saavat pudotuspelipaikan, ja pelaavat paremmuusjärjestyksestä, jossa kaksi parasta pääsee suoraan välieriin. Alkusarjan loput joukkueet menevit pudotuspelikarsintoihin, joihin osallistui seurojen kakkosjoukkueita ja SC Energija. Karsintojen ensimmäinen sai viimeisen pudotuspelipaikan.


title: Itä-Euroopan jääkiekkoliiga

text: Kolmannella kaudella palattiin ensimmäisen kauden järjestelmään, jossa alkukierroksen kuusi parasta jatkaa mestaruuskierrokselle mittelöimään mestaruudesta, ja neljä huonointa jatka jälkikierrokselle selvittämään paremmuusjärjestyksen.


title: Itä-Euroopan jääkiekkoliiga

text: Toisella kaudella runkosarjan jälkeen pelattiin pudotuspelit.


title: Itä-Euroopan jääkiekkoliiga

text: Ensimmäisellä kaudella pelisysteemi oli sellainen, että ensin pelattiin alkukierros, jonka neljä parasta pääsivät mestaruuskierrokselle kilpailemaan mestaruudesta ja neljä huonointa pelasivat jälkikierroksen, jossa määriteltiin niiden paremmuusjärjestys.


title: Turkin 1. liga

text: Turkin 1. liga on Turkin jääkiekon toiseksi korkein sarjataso Superliigan jälkeen. Se toimii Turkin jääkiekkoliiton, IIHF:n jäsenen, alaisuudessa.


title: Revenge-luokka (taistelulaiva)

text: Revenge-luokka oli Britannian kuninkaallisen laivaston taistelulaivaluokka, johon kuului viisi alusta. Vaikka useissa lähteissä tätä luokkaa kutsutaan Royal Sovereign-luokaksi niin Amiraliteetti nimesi vuoden 1913 laivastosuunnitelmassa määritetyn luokan Revenge-luokaksi 1914-1918.


title: Revenge-luokka (taistelulaiva)

text: Alkuperäisen suunnitelman mukaan luokkaan piti kuulua kahdeksan alusta, mutta "HMS Renownin" ja "HMS Repulsen" rakentaminen keskeytettiin 26. elokuuta 1914 ennen kölin laskua ja samalla "HMS Resistancen" tilaus peruutettiin kokonaan. Keskeytettyjen alusten muuttaminen Renown-luokka taisteluristeilijöiksi aloitettiin hieman myöhemmin.


title: Revenge-luokka (taistelulaiva)

text: Alukset tilattiin ensimmäisen maailmansodan aattona osana vuoden 1913 laivasto-ohjelmaa alkuperäisenä ideana ollessa Iron Duke-luokan parantaminen. Aluksella tuli olla 15 tuuman pääaseet ja nopeuden tuli ylittää 21 solmua, jonka nähtiin olevan riittävä operetoiessa Pohjan merellä. Alusten tuli olla halvempia kuin Queen Elizabeth luokan alusten.


title: Revenge-luokka (taistelulaiva)

text: Suunnitelmien mukaan ainakin A- ja Y-tornit olisivat kolmitykkiset, mutta tästä luovuttiin riittämättömän kokemuksen vuoksi. Samoin luovuttiin keskellä olevasta Q-tornista, koska hyöty oli näennäinen suhteessa siihen, että se aiheutti runsaasti ongelmia aluksen sisätilojen suunnitteluun.


title: Revenge-luokka (taistelulaiva)

text: Keskimmäisen tornin poistaminen mahdollisti aluksen lyhentämisen ja kaventamisen, jolloin uppouma pieneni. Maaliskuussa 1913 hyväksyttiin suunnitelma, jonka mukaan aluksen uppouma olisi 25750 tonnia ja pituus 580 jalkaa eli alus olisi noin 1750 tonnia Queen Elizabeth-luokkaa kevyempi ja 20 jalkaa lyhyempi.


title: Revenge-luokka (taistelulaiva)

text:
Aseistus olisi sama kuin Queen Elizabeth -luokassa lukuun ottamatta 3 tuuman ilmatorjuntatykkien lisääminen kolmesta neljään.
Samoin palattiin sekapolttoaineeseen, koska kriisin alkaessa olisi mahdollista, ettei öljy riittäisi. Marraskuussa 1914 lordi Fischer otti yhteyttä Amiraliteettiin, jotta aluksessa käytettäisiin vain öljyä polttoaineena. Perusteena oli nopeuden nostaminen 23 solmuun.


title: N3-luokka (taistelulaiva)

text: N3-luokka oli Ison-Britannian Kuninkaalliselle laivastolle ensimmäisen maailmansodan jälkeen suunniteltu taistelulaivaluokka. Alukset olivat samankaltaisia kuin G3-luokan taisteluristeilijät, mutta raskaammin aseistettuja. Vuonna 1922 allekirjoitettu Washingtonin laivastosopimus esti alusten tilaamisen, koska siinä asetettiin rajoituksia alusten koolle ja aseistukselle. Lisäksi vaikutti laivastoille asetetut kokonaistonnistomäärät.


title: N3-luokka (taistelulaiva)

text: Aluksen pääaseina olisivat olleet kolme 18 tuuman kolmiputkista tykkitornia (18"/45 MkII). Tykkien piti olla uutta 45 kaliiperista tyyppiä ja niiden ammusten paino olisi ollut 2837 paunaa ja nopeus 2837 jalkaa sekunnissa. Kokemukset 16 tuuman tykeistä kuitenkin osoittivat, että 18 tuuman suuliekin ja paineen vaikutukset kansirakenteisiin olisivat olleet liian suuret suhteessa vaikutukseen kohteessa.


title: N3-luokka (taistelulaiva)

text: Apuaseina olisivat olleet kuusitoista 6 tuuman 50 kaliiperin Mk XXII tykkiä. Ilmatorjunta olisi muodostunut kuudesta 120 mm 43 kaliiperin ilmatorjuntatykistä ja kymmenestä neliputkisesta kaksipaunaisesta (pom-pom).


title: A-nuorten Mestis

text: Nuorten Mestis on 18 joukkueesta koostuva Suomen Jääkiekkoliiton alainen sarja. Sarjassa pelaa pääasiassa A-juniori-ikäiset pelaajat (20-vuotiaat ja sitä nuoremmat). Vuoteen 2012 asti sarja tunnettiin nimellä A-nuorten I-divisioona ja se on A-nuorten toiseksi korkein sarjataso.


title: A-nuorten Mestis

text: Sarjasta nouseminen on mahdollista, mutta se edellyttää yhden Mestis-joukkueen ja SM-liigajoukkueen jättämistä taakse A-nuorten SM-liigakarsinnoissa, jossa pelaavat Mestiksen kaksi parasta ja liigan neljä huonointa.


title: A-nuorten Mestis

text: A-nuorten Mestistä ylempänä on A-nuorten SM-liiga.


title: Bulgarian jääkiekkoliiga

text: Bulgarian jääkiekkoliiga () on jääkiekon korkein sarjataso Bulgariassa. Liigassa pelaa 8 joukkuetta, jotka on jaettu kahteen lohkoon. Ryhmä A on ammattilaisjoukkueiden sarja ja Ryhmä B on amatöörisarja.


title: Kazakstanin mestaruussarja

text: Kazakstanin mestaruussarja () on jääkiekon korkein sarjataso Kazakstanissa. Sarja perustettiin vuonna 1992 Neuvostoliiton kaaduttua.


title: Kazakstanin mestaruussarja

text: Kolme kazakstanilaista joukkuetta pelaa Venäjän jääkiekkosarjoissa. Nämä joukkueet ovat Barys Astana (KHL), HK Kaztšink-Torpedo ja HK Sary-Arka Karaganda (VHL).


title: Kazakstanin mestaruussarja

text: Suomalaispelaajista Kazakstanin pääsarjassa ovat viime vuosina pelanneet muun muassa Toni Dahlman, Pauli Levokari, Joni Puurula sekä Mikko Pukka.


title: Kazakstanin mestaruussarja

text: "Lähde: EliteProspects"


title: Turkin naisten jääkiekkoliiga

text:
Turkin naisten jääkiekkoliiga on naisten jääkiekon korkein sarjataso Turkissa ja toimii Turkin jääkiekkoliiton alaisuudessa. Liigassa pelaa 10 joukkuetta jotka on jaettu kahteen lohkoon.
Lohko A
Lohko B


title: Lönnströmin taidemuseo

text: Lönnströmin taidemuseo on Teresia ja Rafael Lönnströmin Säätiön ylläpitämä taidemuseo Raumalla. Kokonaisuuteen kuuluu saman säätiön hallitsema Teresia ja Rafael Lönnströmin kotimuseo.


title: Lönnströmin taidemuseo

text: Lönnströmin taidemuseo toteuttaa vuodesta 2016 alkaen nykytaiteen projekteja tiiviissä yhteistyössä kuvataiteilijoiden kanssa. Kuvataiteilijat voivat lähettää vuosittain avoimen haun kautta projektiehdotuksiaan museolle.


title: Lönnströmin taidemuseo

text: Lönnströmin taidemuseo toimi vuosina 1993-2014 kaupungin keskustassa Valtakadulla. Teresia ja Rafael Lönnströmin Säätiö luopui Valtakadun kiinteistöstä vuonna 2015. Nykyisin Lönnströmin taidemuseo toimii ns. seinättömänä museona ja toteuttaa nykytaiteen projekteja yhteistyössä kuvataiteilijoiden kanssa.


title: Lönnströmin taidemuseo

text: Lönnströmin taidemuseon ensimmäisessä projektihaussa 2015 valittiin toteutettavaksi taiteilijaryhmä IC-98:n projekti Khronoksen talo. Toisessa projektihaussa 2016 valittiin kuvataiteilija Jani Ruscican projekti Flatlands ja kolmannessa haussa 2017 Tellervo Kalleisen ja Oliver Kochta-Kalleisen projekti Keskustelupuisto.


title: Lönnströmin taidemuseo

text: Teresia ja Rafael Lönnströmin kotimuseo esittelee Säätiön perustajaien Teresia ja Rafael Lönnströmin kodin ja taidekokoelman. Kotimuseon Galleriassa on näyttelytilaa. Kotimuseo sijaitsee Syväraumanlahden rannalla osoitteessa Syväraumankatu 41.


title: Singaporen jääkiekkoliitto

text: Amateur Ice Hockey Association of Singapore (AIHA Singapore) on järjestö, joka ajaa Singaporen jääkiekkoliigan (National Ice Hockey League of Singapore – NIHL Singapore) asioita ja on perustettu vuonna 2000 huolehtimaan jääkiekkoturnauksista Aasiassa.


title: Mindcrime at the Moore

text: Mindcrime at the Moore on Queensrÿche-yhtyeen konserttitallenne, joka ilmestyi CD- ja DVD-muodossa 3. heinäkuuta 2007.


title: Mindcrime at the Moore

text: "Mindcrime at the Moore" taltioitiin "" -albumin (2006) kiertueelta yhtyeen kolmi-iltaisesta esiintymisestä Seattlen The Moore -teatterissa lokakuussa 2006. Yhtye esitti kiertueella kokonaisuudessaan kyseisen albumin ja sen ensimmäisen osan "n" (1988).


title: Mindcrime at the Moore

text: RIAA palkitsi yhtyeen kultalevyllä DVD:n ylitettyä 50 000 kappaleen myynnin maaliskuussa 2008.


title: Nakkelit (suku)

text: Nakkelit ("Sitta") on nakkelien heimoon kuuluva lintusuku. Sukuun kuuluu 25 lajia.


title: Psametik I

text: Psametik I oli faarao, joka hallitsi Egyptiä vuosina 664–610 eaa. ja aloitti Egyptin 26. dynastian.


title: Psametik I

text: Kreikkalainen historioitsija Herodotos kertoo, että Psametik valitsi kansan keskuudesta kaksi vastasyntynyttä poikaa, antoi ne eräälle paimenelle ja määräsi, että lapset piti kasvattaa täydessä eristyksessä, eikä kukaan saanut puhua heidän läsnä ollessaan, koska Psametik halusi selvittää, mitä kieltä lapset puhuisivat, jos kukaan ei puhuisi heidän lähellään. Koska se kieli mitä he puhuisivat olisi maailman alkukieli, niin Psametik ainakin ajatteli.


title: Psametik I

text: Herodotos kertoo, että lasten ollessa kaksivuotiaita paimen kuuli heidän toistavan sanaa "bekos". Sana samaistettiin Anatoliassa (nyk. Turkki) asuvien fryygialaisten leipää tarkoittavaan sanaan. Testin perusteella Psametik uskoi, että fryygialaisten kieli oli ensimmäinen puhuttu kieli. Nykypäivinä ei kukaan kuitenkaan usko Psametiksen ajatukseen.


title: Take Cover

text: Take Cover on Queensrÿche-yhtyeen cover-albumi vuodelta 2007.


title: Take Cover

text: Queensrÿche tunnetaan yhtyeenä, joka soittaa covereita vain harvoin livenä. Laulaja Geoff Tate kertoi idean cover-albumin äänittämisestä syntyneen vuoden 2006 kiertueella, jolla yhtye esitti kaksiosaista "Operation: Mindcrime" -konseptialbumiaan. Yhtyeellä oli tapana soittaa soundcheckissä suosikkikappaleitaan muilta yhtyeiltä, mikä tarjosi mahdollisuuden rentoutua ja vaihtelua muutoin joka ilta toistuvaan kappalelistaan.


title: Take Cover

text: Albumi ylsi The Billboard 200 -listalla sijalle 173.


title: Mynämäen Suunnistajat -52

text: Mynämäen Suunnistajat-52 ry (MS-52) on vuonna 1952 perustettu mynämäkeläinen suunnistusseura. Seuralla on noin kolmesataa jäsentä. Eija Koskivaara ja Vesa Mäkipää ovat seuran kasvatteja.


title: Mynämäen Suunnistajat -52

text: Liedon Parmalla ja Mynämäen Suunnistajat -52:lla on yhteinen edustusseura, MS Parma.


title: Soklin rata

text: Soklin rata on suunniteltu rautatieyhteys Rovaniemen–Kemijärven–Kelloselän radalta Savukosken kunnassa sijaitsevalle Soklin kaivokselle. Kaivostoiminnan Soklissa on tarkoitus käynnistyä vuonna 2020. Kaivostoiminnan aikainen arvioitu tuotanto vaatii rautatiekuljetuksia, sillä kaivoksen tuottaman malmin kuljetus vaatii 2–4 päivittäistä tavarajunaparia. Rautatietä Sokliin on suunniteltu 1970–1980-luvuilla, ja siitä on valmistunut yleissuunnitelma 1987.


title: Soklin rata

text: Mahdollisesti rakennettavalle rautatielle on määritelty neljä toisistaan poikkeavaa linjausvaihtoehtoa. Näiden suunnitelmien mukaan rakennettavan rautatien pituus olisi vaihtoehdosta riippuen 103–166 kilometriä. Kolme suunnitelmista edellyttää noin 80 kilometrin pituisen Kemijärven ja Kelloselän välisen huonokuntoisen rataosan perusparantamista osaksi uutta rataa. Yksi linjausvaihtoehdoista käsittelee kokonaan uuden 166 kilometrin pituisen ratayhteyden rakentamista Kemijärven länsipuolelta Sokliin.


title: Soklin rata

text:
Vaihtoehtona suunniteltiin myös malmin kuljettamista jalostettavaksi Kouteron kaivoskaupungissa Venäjälle, noin 50 kilometrin päähän Soklista.
Helmikuun 2011 alussa Yara ilmoitti projektin jatkuvan tämän vaihtoehdon pohjalta. Kovdorissa on jo rikastamo, jonka omistaa lannoitevalmistaja EuroChem.


title: Soklin rata

text: Radan rakentamisen kustannuksien on arvioitu olevan noin 400 miljoonaa euroa. Marraskuussa 2014 valtio ilmoitti olevansa valmis rahoittamaan rautatien rakentamista edellyttäen, ettei valtion osuus ylittäisi 200 miljoonaa euroa.


title: Soklin rata

text: Rautatiestä on tarkoitus rakentaa yksiraiteinen ja sähköistämätön tavaraliikenteen rata. Liikenteenohjausjärjestelmäksi on suunniteltu radio-ohjausta. Mitoittavaksi junapituudeksi on asetettu 825 metriä ja junapainoksi 5 600 tonnia. Suunniteltu suurin sallittu akselipaino olisi 25 tonnia.


title: Soklin rata

text: Tuotantoennusteiden mukaan kaivoksen tuotanto olisi noin kaksi miljoonaa tonnia malmirikastetta vuodessa. Kuljetustarve on 2–4 päivittäistä tavarajunaparia, eli 4–8 päivittäistä tavarajunaa.


title: Soklin rata

text: Linjausvaihtoehto 1 edellyttää 84 kilometrin pituisen rataosuuden Kemijärvi–Kelloselkä kunnostamista, sekä 104 kilometrin pituinen uuden rautatien rakentamista Kelloselästä Sokliin. Linjauksen mukainen uusi rautatie alkaisi Kelloselästä, myötäilisi Sallan–Savukosken kunnanrajaa ja johtaisi Saijan kylän koillispuolitse Ahmatunturin länsipuolelle ja siitä Tulppiojokilaaksoa myötäillen Sokliin. Rautatien pituus Kemijärveltä laskien olisi noin 188 kilometriä.


title: Soklin rata

text: Linjausvaihtoehto 2 edellyttäisi kokonaan uuden 166 kilometrin pituisen rautatien rakentamista. Rautatie erkanisi Rovaniemen–Kemijärven radalta Hanhikosken rautatieaseman lähellä, noin 12 kilometriä Kemijärveltä länteen, johtaisi pohjoiseen Pelkosenniemen pohjoispuolelle, jossa se ylittäisi Kitisen. Savukoskelta linjaus jatkuisi koilliseen yli Kemijoen ja edelleen Tulppiojoen laaksoon, yhtyen linjausvaihtoehtoon 1 Pienen Saijanvaaran luona.


title: Soklin rata

text: Linjausvaihtoehto 3 edellyttää 84 kilometrin pituisen rataosuuden Kemijärvi–Kelloselkä kunnostamista, sekä 103 kilometrin pituinen uuden rautatien rakentamista Kelloselästä Sokliin. Rautatie erkanisi nykyisestä radasta Kelloselän pohjoispuolella ja myötäilisi Naruskajokea Naruskajärvelle saakka. Naruskajärveltä rautatie kääntyisi kohti luodetta, yhtyen vaihtoehdon 1 mukaiseen linjaan Ahmatunturin eteläpuolella.


title: Soklin rata

text: Linjausvaihtoehto 4 edellyttää 84 kilometrin pituisen rataosuuden Kemijärvi–Kelloselkä kunnostamista, sekä 135 kilometrin mittaisen uuden rautatien rakentamista. Linjauksen eteläpää olisi Saijaan saakka sama kuin vaihtoehdossa 1. Saijasta linjaus seurailisi Tenniönjokea kohti luodetta, ohittaen Nousun ja Kuoskun kylät pohjoispuolelta, ja yhtyisi vaihtoehtoon 2 Lauttarovien pohjoispuolella. Rautatien pituus Kemijärveltä laskien olisi noin 218 kilometriä.


title: Soklin rata

text: Liikenneministeriö hyväksyi 30. maaliskuuta 2010 Itä-Lapin maakuntakaavaan näistä vaihtoehdoista ensimmäisen.


title: Hippopus porcellanus

text: Hippopus porcellanus on harvinainen jättiläissimpukkalaji.


title: Hippopus porcellanus

text: "Hippopus porcellanus" kasvaa halkaisijaltaan korkeintaan 45 cm pitkäksi. Nuoren simpukan saranapuolella on kapea aukko, josta työntyy esille tarttumaelimiä, joilla simpukka takertuu alustaansa. Simpukan kasvaessa suuremmaksi aukko sulkeutuu, tarttumaelin surkastuu ja simpukka pysyy paikallaan massansa avulla.


title: Hippopus porcellanus

text: Kuoren ulkopinta on harmaa, sisäpinta posliininen valkoinen. Vaippa on sävyltään oliivinvihreä


title: Hippopus porcellanus

text: Se muistuttaa sukulaistaan "Hippopus hippopus" -lajia sekä "Tridacna derasa"-lajia, mutta "porcellanus"-lajin kuori on vähemmän poimuinen ja suhteessa kevyempi.


title: Hippopus porcellanus

text:
"Hippopus porcellanus" -simpukoita on tavattu Indonesiassa, Palaulla ja Filippiineillä. Se elää melko matalassa vedessä koralliriuttojen hiekka- tai sorapohjaisilla tasanteilla.
Sitä on viljelty simpukkaviljelmillä, mutta laji on edelleen harvinainen.


title: Rantakerttulit

text: Rantakerttulit ("Parkesia") on kerttuleiden heimoon kuuluva lintusuku. Sukuun kuuluu BirdLife Suomen luokituksen mukaan kaksi lajia. Lajit luettiin aiemmin purokerttulien ("Seiurus") sukuun.


title: Jääkiekon maailmanmestaruuskilpailut 1987

text: Vuoden 1987 jääkiekon MM-kisat olivat järjestykseltään 52. jääkiekon MM-kisat. Ne olivat myös 63. jääkiekon Euroopan-mestaruuskilpailut. 24 joukkuetta otteli neljällä eri tasolla.


text: A-sarjan mestaruuskilpailuissa, jotka pidettiin 17. huhtikuuta – 3. toukokuuta Wienissä, Itävallassa jokainen joukkue otteli toisiaan vastaan kerran alustavalla kierroksella. Sitten neljä parasta joukkuetta pelasi toisiaan vastaan kerran mestaruuskierroksella, jolloin ensimmäisen kierroksen tuloksia ei enää laskettu mukaan pisteytykseen. Ruotsi voitti kultaa neljännen kerran ja Neuvostoliitto voitti 25. Euroopan-mestaruutensa. Euroopanmestaruuskisoissa ainoastaan eurooppalaisten joukkueiden ottelut laskettiin mukaan. Sveitsi putosi B-sarjaan.


text: Amerikkalaispelaaja Scott Young jäi kiinni dopingista ottelussa Tšekkoslovakiaa vastaan. Yhdysvallat häsivi ottelu 2–4, mutta ottelun lopputulos muutettiin 0–4:ksi, ja Young suljettiin kisoista.


text: Puola nousi B-sarjasta A-sarjaan, ja Alankomaat ja Kiina putosivat C-sarjaan. Tanska ja Japani nousivat C-sarjasta B-sarjaan. Belgia ja Romania putosivat omasta tahdostaan – taloudellisten syiden takia – D-sarjaan. Australia voitti D-sarjan ja nousi Etelä-Korean kanssa C-sarjaan.


text: Kisoissa nähtiin myös maailmanennätys Australian lyötyä Uuden-Seelannin 58–0. Ottelun maalimäärä on miesten jääkiekon suurinumeroisin ottelu.


text: Kisat jäivät myös historiaan Miroslav Sikoran tapauksesta. Saksan voitettua Suomen 20. huhtikuuta tilastomies Tom Ratschunas toi esille asiakirjan, jonka mukaan Sikora oli aiemmin edustanut Puolaa alle 20-vuotiaiden maailmanmestaruuskilpailuissa vuonna 1977. Sikora oli jäänyt myöhemmin samana vuonna maajoukkuematkalla Saksaan ja kärsi IIHF:n langettaman 18 kuukauden kansainvälisen pelikiellon sääntöjenvastaisesta siirrostaan. Tuohon aikaan säännöt eivät sallineet myöskään edustusoikeuden vaihtamista, jos pelaaja oli jo edustanut jotakin maajoukkuetta. IIHF mitätöi Saksan voitot Suomesta ja Kanadasta, minkä jälkeen Saksa vei asian Wienin alioikeuteen. Tästä alkoi protestien ja vastaprotestien sarja. Tiedotusvälineissä julkaistiin kahta erilaista sarjataulukkoa: toista, jossa Saksa sai pitää "Sikora"-pisteensä, ja toista, jossa tulokset oli muutettu Kanadan ja Suomen 5–0-voitoiksi. Lopulta vain päivää ennen mitalisarjan alkamista Wienin alioikeuden päätös pitää ottelutulokset voimassa hyväksyttiin lopullisesti. Mikäli Saksan voitot olisi mitätöity, olisivat sekä Kanada että Suomi nousseet Ruotsin ohi ja pudottaneet sen mitalisarjasta. Alioikeuden päätöksen johdosta Ruotsi selvisi mitalisarjaan ja voitti lopulta maailmanmestaruuden. Miroslav Sikoran ura Saksan maajoukkueessa oli kuitenkin ohi neljän ottelun jälkeen.


text: Viimeinen joukkue putosi B-sarjaan vuodeksi 1989.


text: Maailmanmestaruus ja muut mitalisijat ratkesivat ylemmän jatkosarjan perusteella. Alkusarjan tuloksia ei huomioitu.


text: Turnauksen lopulliset sijoitukset.


text: Eurooppalaisten joukkueiden loppusijoitukset turnauksessa.


text: EM-taulukko laskettiin eurooppalaisten keskinäisistä alkusarjan otteluista.


text: B-sarjan turnaus pidettiin Canazeissa, Italiassa, 26. maaliskuuta–5. huhtikuuta. Puola nousi A-sarjan kisoihin vuodeksi 1989, kun taas Alankomaat ja Kiina pudotettiin C-sarjaan. Lisäksi B-sarjan kolme parasta suoraan karsintojen ohi Calgaryn olympiaturnaukseen 1988.


text: C-sarjan turnaus pidettiin Kööpenhaminassa, Tanskassa, 20.–29. maaliskuuta. Japani ja Tanska nousivat B-sarjan turnaukseen vuodeksi 1989, kun taas Belgia ja Romania pudotettiin D-sarjaan. Taloudellisten syiden takia Romania valitsi putoavansa Bulgarian sijaan.


text: D-sarjan turnaus pidettiin Perthissä, Australiassa, 13.–29. maaliskuuta. Australia ja Etelä-Korea nousivat C-sarjan turnaukseen vuodeksi 1989.


title: Hepokulta

text: Hepokulta on lähiö Turun Vätin kaupunginosassa. Se on rakennettu vuosien 1969 ja 1974 välillä. Hepokulta on tyypillinen 1970-luvun pääasiassa betonielementtitaloista koostuva lähiö. Asukkaita alueella on noin 2 000; alun perin heitä oli 1970-luvulla noin 3 500. Huomattava osa asukkaista on nyt eläkeläisiä, vaikka alueelle on viime vuosina muuttanut useita lapsiperheitä.


title: Hepokulta

text: Hepokultaan kuuluu 34 asuinkerrostaloa yhdeksässä yhtiössä. Taloista 12 on nelikerroksisia ja loput 7–8-kerroksisia tornitaloja. Taloja palvelee 13 autokatosta ja neljä betonirakenteista autohallia. Lämpökeskusrakennuksessa sijaitsi alun perin uimahalli, saunatilat ja pesula. Kaukolämpöön siirtymisen jälkeen lämpökeskuksen entisiin tiloihin remontoitiin 1990-luvulla myös Hepokulta-sali. Lisäksi Hepokullan alueeseen kuuluu neljä rivitaloyhtiötä (Taalinrivit), vaikka maantieteelliseltä kannalta tarkasteltuna rivitaloyhtiöt eivät Hepokullan alueeseen näytäkään kuuluvan.


title: Hepokulta

text: Hepokullassa on lisäksi seurakuntatalo ja liikekeskus, jotka sijaitsevat Varkkavuorenkadun varrella lähiön ytimessä. Liikekeskuksessa (os. Varkkavuorenkatu 34) toimii pubi, parturikampaamo, K-market sekä kebab-pizzeria. Varkkavuorenkadun lisäksi lähiötä halkovat poikkikatu Jahtilähteenkatu ja kävelytie Ruohomäenpolku. Lähiön luoteiskärjessä sijaitsee Hepokullan alakoulu sekä koilliskärjessä kaupungin ylläpitämä, talvisin luistelukentäksi muunnettava urheilukenttä.


title: Hepokulta

text: Vuonna 1915 Hepokullan nykyisen liikekeskuksen läheistä kalliota louhiessaan kivimiehet löysivät ison lohkareen taakse piilotetun suuren rahakätkön, johon kuului 2 847 hopeakolikkoa 1500-luvulta. He aikoivat aluksi pitää rahat itse, mutta tieto kantautui viranomaisille ja kolikot päätyivät Kansallismuseolle. Kivimiehet saivat kuitenkin sadan markan löytöpalkkion kukin, mikä oli tuohon aikaan suunnilleen rengin vuosipalkka.


title: Trattenbach

text: Trattenbach on kunta Itävallassa, Ala-Itävallan osavaltion Neuenkirchenin piirikunnassa (). Asukkaita kunnassa on 563 (31.3.2008) ja väestötiheys on 18 as./km². Pinta-alaa Trattenbachilla on 30,86 neliökilometriä.


title: Trattenbach

text: Trattenbachin naapurikunnat pohjoisesta myötäpäivään ovat: Schottwien, Raach am Hochgebirge, Otterthal, Kirchberg am Wechsel ja Aspangberg-St. Peter Ala-Itävallassa sekä Rettenegg ja Spital am Semmering Steiermarkissa.


title: Trattenbach

text: Antiikin aikana Trattenbachin seutu oli osa Roomaan kuuluvaa Noricumin provinssia.


title: Trattenbach

text: Itävaltalais-englantilainen filosofi Ludwig Wittgenstein asui vuosina 1920–1922 Trattenbachissa sekä työskenteli opettajana paikallisessa koulussa. Trattenbachissa toimii nykyisin Wittgenstein-museo. Muita nähtävyyksiä ovat muun muassa kirkko ja Naturdenkmal Moorwiese -luonnonsuojelualue.


title: Smiljan

text: Smiljan on noin 500 asukkaan kylä vuoristoisella seudulla läntisessä Kroatiassa, seitsemän kilometriä Gospićin kaupungista länteen. Kylä tunnetaan serbialais-amerikkalaisen keksijän Nikola Teslan synnyinpaikkana. Smiljaniin on rakennettu Teslan elämäntyötä esittelevä museo, jonka yhteydessä on myös kokoustiloja.


title: Jamie Zawinski

text: Jamie W. Zawinski (s. 3. marraskuuta 1968 Pittsburgh, Pennsylvania), joka tunnetaan myös nimellä jwz, on yhdysvaltalainen ohjelmoija ja hakkeri. Hän on ollut merkittävä sovelluskehittäjä vapaiden ohjelmistojen – kuten XEmacsin ja Mozillan – parissa, sekä myös vanhempien Netscape Navigator -selainversioiden kanssa.


title: Jamie Zawinski

text: Zawinski ylläpitää edelleen XScreenSaver-projektia, joka on käytössä useimmissa Unix-tyyppisissä käyttöjärjestelmissä huolehtimassa näytönsäästäjätoiminnallisuudesta.


title: Jamie Zawinski

text: Nykyään Zawinski omistaa DNA Lounge -yökerhon San Franciscossa.


title: Jamie Zawinski

text: Zawinski palkattiin ensin Scott Fahlmanin Lisp-ohjelmointikielen tutkimusryhmään Carnegie Mellon -yliopistoon, Pittsburghiin. Hän työskenteli myös Expert Technologies, Inc. -yrityksessä ennen muuttoa Kaliforniaan, jossa hän toimi Robert Wilenskyn ja Peter Norvigin ryhmässä Berkeleyssä. 1990-luvun alussa Zawinski palkattiin Richard P. Gabrielin Lucid Inc. -yritykseen, jossa hän työskenteli Energize C++ -ohjelmointiympäristön parissa. Lucid päätti käyttää GNU Emacsia tekstieditorina johtuen sen ilmaisesta lisenssistä, suosiosta ja laajennettavuudesta. Zawinski ja muut ohjelmoijat alkoivat tekemään keskeisiä muutoksia GNU Emacsiin uusien ominaisuuksien lisäämiseksi; jännitteet liittyen näiden muutosten liittämiseksi alkuperäiseen Emacs-koodikantaan johti kuuluisaan haaraumaan ("forkkaus") GNU Emacsiksi ja XEmacsiksi.


title: Jamie Zawinski

text: Zawinski teki töitä Netscape Navigator -selaimen parissa, pääasiassa Unixille tehdyn 1.0-julkaisun kanssa. Internetin alkuaikoina hän tuli varsin tunnetuksi Netscape-selaimessa olleesta pääsiäismunasta: kirjoittamalla "about:jwz" osoitekenttään vei käyttäjän hänen omalle kotisivulleen. Hän oli myös vastuussa Unix- ja Macintosh-käyttäjien näkemän Netscape-ikonin muuttumisesta laivan kompassiksi selaimen ladatessa verkkosivua. Lisäksi Zawinski sanoo keksineensä Mozilla-nimen.


title: Jamie Zawinski

text: Zawinski oli merkittävä henkilö Mozilla-selaimen lähdekoodin saattamisessa julkiseksi, mutta hän pettyi projektiin, kun koodi päätettiin uudelleenkirjoittaa. Hän irtisanoutui Netscape Communications Corporationista 1. huhtikuuta 1999. Nykyään hän johtaa omaa DNA Lounge -yökerhoa San Franciscossa.


title: Tridacna costata

text: Tridacna costata on jättiläissimpukkalaji. Se elää luonnossa Punaisellamerellä. Fossiililööytöjen perusteella se oli aiemmin yleisempi, mutta alkoi vähentyä noin 125 000 vuotta sitten. Vähenemisen syynä pidetään ihmisen voimakasta keräilyä ravinnoksi.


title: Tridacna costata

text: Laji on voimakkaasti poimullinen eikä kovin pullea - kuori suljettuna se muistuttaa siksak-kuviota.


title: Luettelo tunnetuista skientologeista

text: Tämä on luettelo tunnetuista skientologeista.


title: Järvikylä (Nivala)

text: Järvikylä on kylä ja taajama Nivalan kaupungissa. Taajaman väkiluku vuonna 2005 oli 843 ja pinta-ala 2,7 km². Vuoden 2011 lopussa taajamassa oli 404 asukasta.


title: Järvikylä (Nivala)

text: Kyläkeskuksessa toimii Aittolan ala-aste ja Järvikylän koulu. Järvikylällä on myös oma kappeli ja hautausmaa. Kyläkeskuksessa toimi myös Järvikylän Osuuspankin sivukonttori, joka oli auki kerran viikossa, mutta se suljettiin vuonna 2011 pienen konttoripalveluja tarvitsevan asiakaskunnan vuoksi. Järvikylän maisemaa koristaa laajat peltoaukeat varsinkin Kalajoen rantamilla.


title: Ušguli

text: Ušguli () on kyläryhmä Enguri-joen laakson yläpäässä Mestian maakunnassa Svanetian alueella Georgiassa. Se koostuu neljästä kylästä:Ušgulin kylissä on rakennuksia, jotka on otettu Unescon maailmanperintöluetteloon osana ylemmän Svanetian kohdetta.


title: Ušguli

text: Kylien sanotaan sijaitsevan 2086–2200 metrin korkeudella ja Ušgulia pidetäänkin joskus Euroopan korkeimpana kylänä. Se sijaitsee Suureen Kaukasukseen kuuluvan Škharan juurella. Alueella asuu noin 70 perhettä (200 henkeä) ja siellä on pieni koulu. Lumi peittää alueen kuusi kuukautta vuodesta ja Mestian kaupunkiin johtava tie on usein suljettu. Koko kylän alueella on tyypillisiä svanetialaisia vartiotorneja. Ušgulin kappeli kukkulan huipulla kylän lähellä on rakennettu 1100-luvulla.


title: American Comedy Awards

text: American Comedy Awards oli Yhdysvalloissa vuosina 1987–2001 komedian eri alojen esityksille ja esiintyjille jaettu sarja palkintoja. Niitä jaettiin muun muassa komediaelokuville. Palkintojen jako aloitettiin vuonna 1987, ja yhtä vuotta lukuun ottamatta palkinnot kustansi televisioyhtiö ABC.


title: Velaaristuminen

text: Äänneopissa velaaristumiseksi kutsutaan sitä, kun ensisijaisen artikulaation kanssa samanaikaisesti kielen takaselkä nousee lähemmäs kitapurjetta, josta syntyy u:ta muistuttava paksu äänne.


title: Steven M. Bellovin

text: Steven M. Bellovin on yhdysvaltalainen tiedonsiirtoverkkojen ja tietoturvallisuuden tutkija. Hän on nykyään professorina Columbia Universityssä, aikaisemmin hän oli pitkäaikainen AT&T Labs:in työntekijä New Jerseyssä.


title: Steven M. Bellovin

text: Opiskeluaikanaan Bellovin oli yksi USENETin perustajista. Hän myöhemmin ehdotti, että Gene Spaffordin tulisi perustaa "Phage"-sähköpostilista Morris-haittaohjelman (yksi ensimmäisistä Internetin madoista) tunnistamiseksi ja tuhoamiseksi.


title: Steven M. Bellovin

text: Bellovin on ollut aktiivinen IETF:ssä. Hän oli IETF:n työryhmien toimintaa valvovassa "Internet Architecture Boardissa" (IAB) jäsenenä vuosina 1996–2002. Myöhemmin hän oli turvallisuusalueen johtajana ja "Internet Engineering Steering Groupin" (IESG) jäsen 2002–2004. Hän tunnisti joitakin olennaisia turvallisuuspuutteita nimipalvelusta (DNS); nämä ja muut heikkoudet lopulta johtivat DNSSEC:n kehittämiseen.


title: Steven M. Bellovin

text: Hän otti vuonna 2007 vastaan kansallisen tietokonejärjestemien turvallisuuspalkinnon ("National Computer Systems Security Award"), jonka hänelle myönsivät yhdysvaltalaiset NIST ja NSA.


title: Steven M. Bellovin

text: Bellovin on aktiivinen NetBSD:n käyttäjä ja hän on ollut NetBSD-kehittäjänä keskittyen arkkitehtuurisiin, operationaalisiin ja turvallisuusasioihin.


title: Steven M. Bellovin

text: Bellovin on kirjoittanut useita kirjoja, RFC-dokumentteja ja teknisiä julkaisuita, mm.:


title: Torino Esposizioni

text: Torino Esposizioni on Torinossa sijaitseva messukesus, joka valmistui vuonna 2001. Messukeskukseen tehtiin väliaikainen jääkiekkokaukalo 2006 talviolympialaisia varten. Silloin katsomaan mahtui 4 320 katsojaa. Kisojen toinen areena oli Torino Palasport Olimpico. Olympialaisten jälkeen kaukalo purettiin ja messukeskus palautettiin alkuperäiseen asuunsa.


title: CableACE-palkinto

text: CableACE-palkinto (ACE oli akronyymi sanoista "Award for Cable Excellence") oli palkinto, jota jaettiin aina vuodesta 1978 vuoteen 1997 asti yhdysvaltalaisen kaapelitelevision kunniaksi. Palkinnon laati "National Cable & Telecommunications Association" ("NCTA") kaapelitelevisiolle vastineeksi Emmy-palkinnolle, josta ei ennen vuosien 1987–88 kautta löytynyt kyseiselle aihealueelle palkintoa. Vuoden 1997 jälkeen Emmy sisälsi myös tämän palkinnon tehden CableACE-palkinnon turhaksi.


title: Alppilan lukio

text: Alppilan lukio on yli 600 opiskelijan helsinkiläinen päivälukio. Opiskelijoita tulee laajasti ympäri Etelä-Suomea. Lukio sijaitsi Alppilan Viipurinkadulla. 2016 Joulukuusta lähtien Alppilan lukio on kuitenkin toiminut väistötiloissa Haagassa peruskorjauksen vuoksi. Ennusteiden mukaan lukio olisi siirtymässä takaisin normaalitiloihinsa 2019.


title: Alppilan lukio

text: Vuonna 1959 perustettiin Alppilan yhteislyseo valtion kokeilukouluksi. Lukiosta tuli luokaton jo 1970-luvulla. Yhteislyseo jaettiin peruskoulu-uudistuksen yhteydessä 1970-luvulla yläasteeksi ja lukioksi.


title: Alppilan lukio

text: Koulun rehtorina toimii Sari Tiitta ja koulun opetustehtävissä työskentelee rehtorin ja 30 opettajan lisäksi 3 opinto-ohjaajaa.


title: Alppilan lukio

text: Koulun johtokunnan puheenjohtajana toimii Petteri Auvinen.


title: Alppilan lukio

text: Alppilan lukiossa on poikkeuksellisen laaja valikoima psykologian, filosofian ja kuvataiteen kursseja sekä matkailualan opintokokonaisuus.


Sign of the Times: The Best of Queensrÿche on Queensrÿche-yhtyeen kokoelma-albumi vuodelta 2007. Se julkaistiin yhtyeen alkuperäisen levy-yhtiön EMIn Capitol Records -levymerkillä ja sisältää kappaleita yhtyeen kaikilta vuoteen 2006 mennessä julkaistuilta studioalbumeilta lukuun ottamatta Sanctuaryn julkaisemaa "Tribea" (2003).


title: Sign of the Times: The Best of Queensrÿche

text: Albumista julkaistiin myös erikoispainos, jonka toisella levyllä on harvinaisuuksia, erikoisversioita ja yhtyeestä vuonna 1997 eronneen alkuperäiskitaristi Chris DeGarmon säveltämä ennenjulkaisematon kappale ”Justified”.


text: ”Sign of the Times” on myös yhtyeen "Hear in the Now Frontier" -albumin (1997) avauskappale.


title: Classic Masters (Queensrÿche)

text: Classic Masters on Queensrÿche-yhtyeen kokoelma-albumi vuodelta 2003. Se sisältää kappaleita "Queensrÿche"-EP:stä (1983) "Hear in the Now Frontier" -albumiin (1997) uudelleenmasteroituina versioina.


title: Stanislav Markelov

text: Stanislav Jurjevitš Markelov (20. toukokuuta 1974 – 19. tammikuuta 2009) oli venäläinen ihmisoikeuskysymyksiin erikoistunut asianajaja. Markelov ammuttiin keskellä päivää Moskovassa hänen ollessaan palaamassa lehdistötilaisuudesta, jossa hän oli vaatinut Juri Budanovin tapauksen rikostutkinnan uudelleen käynnistämistä. Myös hänen seurassaan ollut ja hänestä juuri haastattelun tehnyt, Novaja Gazeta -lehdelle työskennellyt nuori freelancetoimittaja Anastasija Baburova surmattiin samassa yhteydessä.


title: Stanislav Markelov

text: Markelov tuli tunnetuksi toimiessaan murhatun tšetšeenitytön Elza Kungajevan perheen asianajajana. Kungajeva murhattiin raa'asti vuonna 2000. Teosta tuomittu venäläiseversti Juri Budanov päästettiin vankilasta ehdonalaiseen vapauteen tammikuussa 2009, muutamaa päivää ennen Markelovin ja Baburovan murhia. Markelov oli yksi vapauttamista julkisesti vastustaneista opposition edustajista. Markelovin murhan motiiviksi onkin epäilty hänen toimintaansa Budanovin vapautusta vastaan. Kungaevan isä on kertonut julkisuudessa Markelovin kertoneen hänelle saamistaan uhkauksista. Kollegat kertovat hänen saaneen uhkauksia jo oikeudenkäynnin aikana jopa itseltään Budanovilta. Budanov kuitenkin itse kiisti julkisuudessa osallisuutensa murhiin ja kutsui sitä provokaatioksi, jonka tarkoitus on viilentää venäläisten ja tšetšeenien välejä.


title: Stanislav Markelov

text: Paitsi tšetšeenisiviilien puolustajana Markelov tunnettiin myös toimistaan antifasistien, kuten Antifan asianajajana oikeudenkäynneissä, joissa yritettiin tuomita heidän murhaajiaan ja pahoinpitelijöitään, kuten uusnatseja. Näihin tapauksiin liittyen hän sai myös tappouhkauksia. Markelovin ystävä Baburova kirjoitti mielellään lehtiartikkeleita näistä oikeudenkäynneistä.


title: Stanislav Markelov

text: Markelovin ja Baburovan murhissa on nähtävissä yhtymäkohtia toimittaja Anna Politkovskajan murhaan Moskovassa 2006. Heitä kaikkia yhdisti toiminta Tšetšenian sodan uhrien hyväksi ja Venäjän vallanpitäjien kritisointi. Lisäksi Markelov oli Politkovskajan asianajaja ja Baburova työskenteli samalle lehdelle, jossa Politkovskaja työskenteli kuolemaansa saakka.


title: Stanislav Markelov

text: Markelov hankki vihamiehiä puolustamalla myös Mihail Beketovia, moskovalaista toimittajaa, joka kampanjoi rakennusliikkeitä vastaan Moskovan pohjoispuolella sijaitsevan Himkin metsäalueen pelastamiseksi suunnitellun Moskova-Pietari-moottoritien alta sekä muunkin kaupunkia ympäröivän vihreän vyöhykkeen suojelemiseksi kiihtyvältä kaupunkirakentamiselta. Markelov oli auttanut Beketovia hankkimaan todisteita metsien tuhoamisessa tehdyistä laittomuuksista. Lokakuussa 2008 toimittaja Beketov mukiloitiin lähes kuoliaaksi, mikä antoi aihetta epäillä, että joku olisi valmis puolustamaan kiinteistöpiirien etuja myös väkivalloin.


title: Stanislav Markelov

text: Tšetšenian presidentti Ramzan Kadyrov myönsi Markeloville jälkikäteen mitalin "ihmisoikeuksien puolustamisesta" ja "palveluksesta Tšetšenian tasavallalle."


title: Stanislav Markelov

text: Marraskuussa 2009 murhan rikostutkinta saatiin päätökseen. Baburovan ja Markelovin murhasta pidätettiin ja myöhemmin tuomittiin vankeuteen erään kansallismielisen uusnatsiryhmittymän jäsenet Nikita Tihonov itse murhasta ja hänen tyttöystävänsä Jevgenija Hasis avunannosta siihen. Murhan motiiviksi katsottiin uusnatsien kosto.


title: Niilo Hersalo

text: Niilo Viktor Hersalo (vuoteen 1935 "Sigell", 14. maaliskuuta 1895 Hollola – 13. helmikuuta 1979 Hollola) oli suomalainen kenraalimajuri toisen maailmansodan aikana.


title: Niilo Hersalo

text: Suomen sisällissodan kynnyksellä ylioppilaaksi valmistunut Hersalo pani alulle Lappeenrannan suojeluskunnan, jonka jälkeen hän toimi sen kouluttajana. Myöhemmin hän palveli Hans Kalmin johtamassa Pohjois-Hämeen I pataljoonassa. Sisällissodan jälkeen Hersalo oli yksi kahdeksasta suomalaisesta upseerista, jotka koulutettiin esikuntaupseeriksi Weimarin tasavallan ajan Saksassa. Yleisesikuntaupseeriksi hänet nimitettiin 1931. Turun suojeluskuntapiirin piiripäällikkönä hän toimi 1921–1924. Suojeluskuntien päällystökoulua hän johti 1925–1927. Hän loi pitkän uran suojeluskunnan yliesikunnassa 1928–1939.


title: Niilo Hersalo

text: Sisällissodan jälkeen Hersalo avioitui 1922 Hollolan kirkkoherran Nestor Seijeksen (ent. Nordling) tyttären Aili Seijeksen kanssa. Hersalon vanhemmat olivat vuokraviljelijä Kalle Viktor Sigell ja Amanda (o.s. Hakala) Hollolasta. Hersalon isoisä oli Hans Viktor Sigell, joka toimi vuosina 1861–1914 Hollolan kirkon suntiona.


title: Niilo Hersalo

text: Talvisodan aikana Hersalo johti Karjalan kannakselle sijoitettua 21. divisioonaa, joka kävi jatkuvaa ja raskasta puolustustaistelua puna-armeijaa vastaan. Välirauhan ajan Hersalo vietti Satakunnan sotilasläänin komentajana. Tässä tehtävässä hän toimi myös jatkosodan jälkeen 1944-1946.


title: Niilo Hersalo

text: Kuukautta ennen jatkosodan alkamista, 18. kesäkuuta 1941, Hersalo nimitettiin Kannakselle sijoitetun 15. divisioonan komentajaksi. Hänet ylennettiin kenraalimajuriksi 26. huhtikuuta 1942. Myös hänen poikansa luutnantti Mauri Hersalo osallistui Kannaksen taisteluihin, joissa hän kuoli 4. marraskuuta 1943. Hersalo toimi 15. divisioonan komentajana 27. marraskuuta 1944 saakka. Sodan aikana Hersaloa ehdotettiin Vapaudenristin ritarikunnan 2. luokan Mannerheim-ristin ritariksi, mutta ylipäällikkö ei hyväksynyt ehdotusta.


title: Niilo Hersalo

text: Sodan jälkeen Hersalo kirjoitti useisiin lehtiin ja osallistui suojeluskuntien historian kirjoittamiseen.


title: Niilo Hersalo

text: Ylennykset: reservin luutnantti 1918, reservin kapteeni 1920, kapteeni 1925, majuri 1925, everstiluutnantti 1928, eversti 1934, kenraalimajuri 1942.


title: Jussi Hautamäki (kenraali)

text: Jussi Hautamäki (s. 15. huhtikuuta 1941 Kylmäkoski) on Suomen puolustusvoimien kenraaliluutnantti (res).


title: Jussi Hautamäki (kenraali)

text: Hautamäki kirjoitti ylioppilaaksi Toijalan yhteislyseosta vuonna 1960. Hän valmistui kadettikoulusta 1963 ja suoritti yleisesikuntaupseeritutkinnon sotakorkeakoulussa vuonna 1975, jossa hän toimi myös opettajana 1970-luvulla.


title: Jussi Hautamäki (kenraali)

text:
Hautamäki toimi vuonna 1970 Kadettikoulun Toimituskomppanian päällikkönä.
Hän toimi Hämeen jääkäripataljoonan komentajana vuosina 1983-1985 ja Panssarivaunupataljoonan komentajana 1985-1988, jonka jälkeen hän oli operaatiopäällikkönä YK:n UNIFIL-rauhanturvaoperaatiossa Libanonissa. Vuosina 1990-1991 Hautamäki toimi maanpuolustuskurssien johtajana. 1990-luvulla hän palveli pääesikunnassa eri tehtävissä ja 1998 hänet nimitettiin Läntisen Maanpuolustusalueen komentajaksi.


title: Jussi Hautamäki (kenraali)

text: Jäätyään eläkkeelle puolustusvoimista Hautamäki on osallistunut kunnallispolitiikkaan Keravalla Kokoomuksessa.


title: Jorma Järventaus

text: Jorma Johannes Järventaus (1. heinäkuuta 1911, Enontekiö − 22. lokakuuta 2005) oli Suomen puolustusvoimien kenraaliluutnantti.


title: Jorma Järventaus

text: Jorma Järventaus syntyi heinäkuussa 1911 Enontekiöllä kirkkoherra ja kirjailija Arvi Järventauksen ja vaimonsa Jenny o.s. Visurin perheeseen. Hän kirjoitti ylioppilaaksi Helsingin suomalaisesta lyseosta vuonna 1932 ja suoritti varusmiespalveluksensa Helsingissä Suomen valkoisessa kaartissa vuosina 1932–1933. Vuosina 1932–1934 Järventaus toimi nuorempana upseerina eli niin sanottuna kesä-vänrikkinä Viestirykmentissä ja jatkoi sen jälkeen Kadettikouluun 18. kadettikurssille. Kadettikoulun jälkeen vuonna 1938 hän avioitui Annikki o.s. Estolan kanssa.


title: Jorma Järventaus

text: Kadettikoulun jälkeen hän toimi valkoisessa kaartissa koulutusupseerina ja komppanianpäällikkönä. Talvisodassa hän oli luutnanttina Kannaksella ja jatkosodassa muun muassa pataljoonankomentajana jalkaväkirykmentti 44:ssä ja Jalkaväkirykmentti 1:ssä. Hänet ylennettiin jatkosodan aikana kapteeniksi ja vuonna 1942 majuriksi.


title: Jorma Järventaus

text:
Sodan jälkeen Järventaus jatkoi sotilasuraa ja käyden sotakorkeakoulun 1947. Myöhemmin hän oli sotakorkeakoulussa sotahistorian ja taktiikan opettajana vuosina 1947−1954. Vuosina 1954−1956 hän oli Jääkäripataljoona 5:n komentajana ja tämän jälkeen osastopäällikkönä Pääesikunnan koulutusosastolla 1956−1957 sekä koulutus- ja komentopäällikkönä 1957−1960. Viimeiset palvelusvuotensa 1960–1966 hän oli 3. divisioonan komentajana Kouvolassa.
Järventaus oli Helsingin Sanomien sotilaspoliittinen asiantuntijana 15 vuoden ajan. Tässä ominaisuudessa hän vieraili seuraamassa YK:n UNFICYP-rauhanturvaoperaatiota Kyproksella vuonna 1966. Hän oli vuonna 1960 perustetun Suomen ampumahiihtoliiton perustaja ja ensimmäinen puheenjohtaja.
Järventaus ylennettiin everstiluutnantiksi 1952, everstiksi 1956, kenraalimajuriksi 29. elokuuta 1958 ja kenraaliluutnantiksi 14. heinäkuuta 1961. Keväällä 1965 Järventaus oli ehdolla puolustusvoimain komentajaksi Sakari Simeliuksen seuraajaksi tämän tuella, mutta hävisi kilpailun Yrjö Keinoselle, jonka tukiryhmässä olivat muun muassa Arvo Korsimo, Arvo Pentti ja Adolf Ehrnrooth.


title: Margaret Hamilton (näyttelijä)

text: Margaret Hamilton (9. joulukuuta 1902 Cleveland, Ohio – 16. toukokuuta 1985) oli yhdysvaltalainen näyttelijä. Hänen tunnetuin roolinsa on Lännen paha noita vuoden 1939 elokuvassa "Ihmemaa Oz".


title: Margaret Hamilton (näyttelijä)

text: Ennen näyttelijänuraansa Hamilton toimi lastentarhanopettajana. Läpimurtonsa näyttelijänä hän teki vuonna 1932 Broadway-näytelmässä "Another Language" ja siitä tehdyssä elokuvaversiossa, jonka jälkeen Hamilton esiintyi useissa elokuvasivuosissa. "Ihmemaa Ozin" jälkeen hän esiintyi muun muassa elokuvissa "Veijari Villissä lännessä", "George White's Scandals", "Ratkaisun edessä" ja "Poika joka halusi siivet".


title: Talvivaaran ratapiha

text: Talvivaaran ratapiha on rautatieliikennepaikka Sotkamon kunnassa Kainuun maakunnassa, ja se on Murtomäen rautatieasemalta alkavan Talvivaaran kaivosradan pääteliikennepaikka. Liikennepaikka otettiin kaupallisen liikenteen käyttöön yhtä aikaa radan kanssa kesällä 2009.


title: Talvivaaran ratapiha

text: Liikennepaikkaa käytetään paitsi kaivoksen ja rikastamon tuottaman murskeen ja malmirikasteen lähteviin kuljetuksiin, myös kaivos- ja rikastamotoiminnan vaatimien materiaalien ja kemikaalien saapuviin kuljetuksiin.


title: Talvivaaran ratapiha

text: Sähköistetyn luovutusratapihan ja sähköistämättömän kaivoksen ratapihan yhteinen raidepituus on 6,7 kilometriä ja raiteita on yhteensä kahdeksan kappaletta.